pythainlp/thai-wiki-dataset-v4 huggingface dataset:
ตำบลดงครั่งน้อย

ตำบลดงครั่งน้อย เป็นตำบลหนึ่งในอำเภอเกษตรวิสัย จังหวัดร้อยเอ็ด เป็นที่ตั้งของโรงพยาบาลตำบลดงครั่งน้อยและสถานีตำรวจภูธรดงครั่งใหญ่ มีพื้นที่ประมาณ 95.1 ตารางกิโลเมตร หรือ 59,437.50 ไร่
ประวัติ.
ตำบลดงครั่งน้อยเดิมเป็นส่วนหนึ่งของตำบลดงครั่งใหญ่ ต่อมาแยกและจัดตั้งเป็นตำบลดงครั่งน้อยเมื่อวันที่ 16 ตุลาคม 2536 ปัจจุบันแบ่งการปกครองออกเป็น 14 หมู่บ้าน โดยมีผู้ดำรงตำแหน่งกำนันตั้งแต่เริ่มจัดตั้ง กำนันคนแรกคือ นายบุญโฮม กุลวงศ์
ภูมิศาสตร์.
ตำบลดงครั่งน้อยตั้งอยู่ทางทิศใต้ของอำเภอเกษตรวิสัย ระยะห่างจากอำเภอเกษตรวิสัยประมาณ 20 กิโลเมตร มีเนื้อที่ประมาณ 95.1 ตารางกิโลเมตร หรือ 59,437.50 ไร่
ลักษณะพื้นที่โดยทั่วไปเป็นที่ราบกว้างใหญ่ ซึ่งเรียกกันว่า "ทุ่งกุลาร้องไห้"
การคมนาคม.
การเดินทางเข้าสู่ตำบลดงครั่งน้อย มี 2 เส้นทาง เส้นทางแรก เดินทางจากอำเภอ เข้าทางบ้านสำราญนิวาส–ดงครั่งน้อย เส้นทางที่สอง ใช้เส้นทางจากอำเภอ เข้าทางบ้านเมืองบัว–บ้านโพนทอน–ดงครั่งน้อย
หมู่บ้าน.
ตำบลดงครั่งน้อยแบ่งการปกครองออกเป็น 13หมู่บ้าน
เศรษฐกิจ.
ประชาชนในตำบลส่วนใหญ่ประกอบอาชีพเกษตรกร รองลงมาเป็นอาชีพค้าขาย อาชีพรับราชการ และอาชีพรับจ้าง
ศุภัชญา รื่นเริง

ศุภัชญา รื่นเริง หรือชื่อเล่น ต้อง เป็นนักแสดง และดีเจชาวไทย เคยเป็นนักแสดงในสังกัดอาร์เอส โปรโมชั่น
ประวัติ.
ศุภัชญา รื่นเริง (ชื่อเล่น : ต้อง) เกิดวันที่ 18 มิถุนายน พ.ศ. 2526 เป็นนักแสดง และดีเจชาวไทย เข้าสู่วงการจากการประกวด Panasonic Star Challenge จากนั้นได้เป็นนักแสดงภายใต้สังกัดอาร์เอส โปรโมชั่น และเริ่มต้นจากการแสดงมิวสิควีดีโอ
มีผลงานสร้างชื่อเสียงคือการแสดง ภาพยนตร์เรื่อง สังหรณ์ ในปีพ.ศ. 2546 แสดงร่วมกับศิลปินบอยแบนด์วงดีทูบี และภาพยนตร์เรื่อง ผีเสื้อสมุทร ในปีพ.ศ. 2549 แสดงคู่กับ ธัญญ์ ธนากร และมีผลงานตามมาอีกหลายๆเรื่อง นอกจากนี้ยังเป็นดีเจคลื่น 103.5 FM One อีกด้วย
ด้านการศึกษา จบการศึกษาระดับมัธยมศึกษาจาก โรงเรียนเตรียมอุดมศึกษาพัฒนาการ และสำเร็จการศึกษาระดับปริญญาตรี คณะนิเทศศาสตร์ มหาวิทยาลัยกรุงเทพ (เอกโฆษณา) 
ชีวิตส่วนตัว ศุภัชญาเป็นบุตรสาวคนเล็กในจำนวนพี่น้อง 2 คน ของ พ.ต.อ.พีรชาติ รื่นเริง และ นางพรสวรรค์ รื่นเริง เธอเคยคบหากับ ธัญญ์ ธนากร นักแสดงร่วมค่ายในอดีต(ปัจจุบันอยู่ช่อง 7) ปัจจุบันสมรสกับ ดร.เอก ชุณหชัชราชัย เมื่อวันที่ 24 พฤศจิกายน พ.ศ. 2556 และในวันที่ 16 กันยายน พ.ศ. 2559 ได้ตัดสินใจหย่าร้างกันแล้ว
พิมดาว พานิชสมัย

พิมดาว พานิชสมัย หรือ มัดหมี่ เป็นนักแสดง และนักร้องชาวไทย
ประวัติ.
พิมดาว พานิชสมัย หรือ มัดหมี่ เกิดเมื่อวันที่ 4 กันยายน พ.ศ. 2532 จบการศึกษาระดับมัธยมศึกษาจากโรงเรียนจิตรลดา และระดับปริญญาตรี เอกดุริยางคศิลป์ตะวันตก จากคณะศิลปกรรมศาสตร์ จุฬาลงกรณ์มหาวิทยาลัย ได้รับเกียรตินิยมอันดับ 2 เป็นบุตรของ พล.อ.ไพโรจน์ กับเกล็ดดาว พานิชสมัย มีน้องสาว 1 คน ชื่อ แพรดาว พานิชสมัย ชื่อเล่น มัดมุก 
มัดหมี่ พิมดาว เคยรับราชการเป็นทหารบกอยู่สังกัดกรมดุริยางค์ทหารบก มียศทางทหารชั้นสัญญาบัตร เป็น ร้อยโทหญิง
ชีวิตส่วนตัว.
พิมดาว สมรสและใช้ชีวิตคู่กับนักธุรกิจหนุ่มรุ่นพี่หนุ่มนอกวงการ วัย 30 ปี ศุภชัย กาญจนศักดิ์ชัย (สัว) กรรมการผู้จัดการ บริษัท Gero Technology เมื่อ วันอาทิตย์ ที่ 29 พฤศจิกายน พ.ศ. 2558 หลังจากคบหาดูใจกันมาทั้งหมด 3 ปี ปัจจุบันได้เลิกรากันแล้ว
อาษา เมฆสวรรค์

อาษา เมฆสวรรค์ (เกิด 28 มกราคม พ.ศ. 2468) เป็นอดีตรัฐมนตรีช่วยว่าการกระทรวงมหาดไทย อดีตรองปลัดกระทรวงมหาดไทย เจ้าหน้าที่กองอาสารักษาดินแดนยศนายกองเอก และอดีตผู้ว่าราชการกรุงเทพมหานคร (จากการแต่งตั้ง)
ประวัติ.
อาษา เมฆสวรรค์ เกิดเมื่อวันที่ 28 มกราคม พ.ศ. 2468 (นับแบบใหม่) ที่ตำบลเมืองสวรรคโลก อำเภอสวรรคโลก จังหวัดสุโขทัย จบการศึกษาชั้นมัธยมปลาย จากโรงเรียนสวรรค์วิทยาปัจจุบันชื่อโรงเรียนสวรรค์อนันต์วิทยา จังหวัดสุโขทัย สำเร็จการศึกษาระดับปริญญาตรี (ธรรมศาสตรบัณฑิต) จากมหาวิทยาลัยธรรมศาสตร์และการเมืองปัจจุบันชื่อมหาวิทยาลัยธรรมศาสตร์ ต่อจากนั้นจึงได้ศึกษาต่อในระดับปริญญาโท-เอก สาขาการบริหารและการปกครอง ที่มหาวิทยาลัยอินเดียนา ประเทศสหรัฐอเมริกา และผ่านการอบรมจากวิทยาลัยป้องกันราชอาณาจักร รุ่นที่ 19 อาษา เมฆสวรรค์ สมรสกับ คุณหญิงส่องแสง เมฆสวรรค์ (สกุลเดิม : แสงอุทัย) มีบุตรด้วยกัน 1 คน
การทำงาน.
รับราชการ.
อาษา เมฆสวรรค์ เริ่มรับราชการเป็นอาจารย์ประจำคณะรัฐศาสตร์ มหาวิทยาลัยธรรมศาสตร์ เมื่อปี พ.ศ. 2504 ต่อมาได้โอนย้ายมาเป็นปลัดอำเภอ สังกัดกรมการปกครอง กระทรวงมหาดไทย จนกระทั่งได้รับแต่งตั้งเป็นนายอำเภอ ปลัดจังหวัด รองผู้ว่าราชการจังหวัด และผู้ว่าราชการจังหวัดเชียงใหม่ จังหวัดสุโขทัย และกรุงเทพมหานคร ซึ่งเป็นผู้ว่าราชการกรุงเทพมหานครที่มาจากการแต่งตั้งคนสุดท้าย ก่อนจะเปลี่ยนมาเป็นการเลือกตั้งผู้ว่าราชการกรุงเทพมหานครโดยตรง รองปลัดกระทรวงมหาดไทย นอกจากนี้ ได้รับโปรดเกล้าฯ แต่งตั้งเป็นกรรมการกฤษฎีกา (กรรมการร่างกฎหมาย) ตั้งแต่ พ.ศ. 2531 ถึงปัจจุบัน
งานการเมือง.
อาษา เมฆสวรรค์ เริ่มทำงานการเมืองโดยการได้รับแต่งตั้งเป็นสมาชิกสภานิติบัญญัติแห่งชาติ ในปี พ.ศ. 2516 ต่อมาได้รับแต่งตั้งเป็นสมาชิกวุฒิสภา ในปี พ.ศ. 2528 และระหว่างปี พ.ศ. 2534 จนถึง พ.ศ. 2539 เป็นรองประธานสภานิติบัญญัติแห่งชาติ ในปี พ.ศ. 2534 เป็นรองเลขาธิการนายกรัฐมนตรีฝ่ายการเมือง (พ.ศ. 2529) และเป็นรัฐมนตรีช่วยว่าการกระทรวงมหาดไทย เมื่อวันที่ 27 กันยายน พ.ศ. 2539 ซึ่งเป็นวันเดียวกับที่นายบรรหาร ศิลปอาชา นายกรัฐมนตรี ประกาศยุบสภาฯ จึงยังไม่ทันได้ปฏิบัติหน้าที่
ประจวบ สุนทรางกูร

พลตำรวจเอก ประจวบ สุนทรางกูร (5 เมษายน พ.ศ. 2463 – 21 มีนาคม พ.ศ. 2535) อดีตรองนายกรัฐมนตรี อดีตรัฐมนตรีว่าการกระทรวงมหาดไทย ในรัฐบาล พลเอก เปรม ติณสูลานนท์ อดีตอธิบดีกรมตำรวจ
ประวัติ.
ประจวบ สุนทรางกูร เกิดเมื่อวันที่ 5 เมษายน พ.ศ. 2463 เป็นบุตรของนายมนู กับนางเป้า เกลี้ยงกรม จบการศึกษาจากโรงเรียนเทคนิคทหารบก สมรสกับคุณหญิงพิมพา สุนทรางกูร (สกุลเดิม: ทวีสิน) ซึ่งเธอมีศักดิ์เป็นอาของเศรษฐา ทวีสิน นายกรัฐมนตรีไทยคนที่ 30
การทำงาน.
ประจวบ สุนทรางกูร เริ่มรับราชการเป็นทหารบก เมื่อปี พ.ศ. 2489 ในตำแหน่งผู้บังคับกองร้อย 3 กรมรถรบ หกปีต่อมาเขาได้รับการแต่งตั้งเป็นผู้บังคับกองพันทหารม้าที่ 4 ต่อมาในปี พ.ศ. 2505 ได้รับแต่งตั้งยศ "พลตรี" เป็นผู้บัญชาการกองพลทหารม้า ในปี พ.ศ. 2512 ได้รับแต่งตั้งยศ "พลโท" ต่อมาในปี พ.ศ. 2515 ได้รับแต่งตั้งเป็นรองอธิบดีกรมตำรวจ และเป็นรัฐมนตรีช่วยว่าการกระทรวงคมนาคม ในปี พ.ศ. 2516 (รัฐบาลของนายสัญญา ธรรมศักดิ์) และได้รับแต่งตั้งเป็นอธิบดีกรมตำรวจในวันที่ 17 ตุลาคม พ.ศ. 2516 ภายหลังจากที่ จอมพล ประภาส จารุเสถียร ได้พ้นจากตำแหน่งรักษาราชการแทน อธิบดีกรมตำรวจ พร้อมกับรับพระราชทานยศ พลตำรวจเอก ต่อมาในวันที่ 12 กุมภาพันธ์ พ.ศ. 2518 พลโทประจวบได้รับพระราชทานยศ พลเอก 
ต่อมาในวันที่ 10 กุมภาพันธ์ พ.ศ. 2518 พล.ต.อ. ประจวบ พ้นจากตำแหน่ง อธิบดีกรมตำรวจ พร้อมกับถูกโยกย้ายกลับไปประจำกองบัญชาการกองทัพบกพร้อมกับพล.ต.ท. วิฑูรย์ ยะสวัสดิ์ ผู้ช่วยอธิบดีกรมตำรวจ โดย พล.ต.ท. พจน์ เภกะนันทน์ รองอธิบดีกรมตำรวจรักษาราชการแทน จนกระทั่งได้รับตำแหน่งรองนายกรัฐมนตรี 2 สมัย และรัฐมนตรีว่าการกระทรวงมหาดไทย ในปี พ.ศ. 2529
พลตำรวจเอก ประจวบ สุนทรางกูร เป็นประธานสโมสรคนแรก ของสโมสรฟุตบอลการท่าเรือไทย
เมืองสิงห์ (ประเทศลาว)

เมืองสิงห์  เป็นเมืองที่มีประชากรส่วนใหญ่เป็นชาวไทลื้อ เพราะอยู่ใกล้สิบสองปันนาในมณฑลยูนนาน ประเทศจีน ชาวไทลื้ออาศัยในพื้นที่ลุ่ม ส่วนบนเขตภูเขาเป็นที่อยู่ของชาวม้ง ชาวเย้า เมืองนี้อยู่ทางตะวันตกเฉียงเหนือของเมืองหลวงน้ำทาประมาณ 60 กิโลเมตร และทางตะวันตกเฉียงเหนือของเวียงจันทน์ 360 กิโลเมตร
ประวัติ.
แต่เดิมเป็นเมืองเดียวกับเมืองเชียงแขงในรัฐฉาน ประเทศพม่า แต่เมื่ออังกฤษและฝรั่งเศสเข้ามาล่าอาณานิคม ได้ตกลงแบ่งดินแดนกันโดยใช้แม่น้ำโขงเป็นแดน ฝั่งเชียงแขงจึงอยู่ภายใต้การปกครองของอังกฤษ และรัฐฉานของพม่าในที่สุด ส่วนฝั่งเมืองสิงห์อยู่ในการปกครองของฝรั่งเศส และประเทศลาวในปัจจุบันในวันที่ 9 พฤษภาคม ค.ศ. 1896 กองทัพของฝรั่งเศสนำโดย M. vacle ซึ่งดำรงตำแหน่งเป็นผู้บังคับบัญชาการหัวเมืองลาวภาคเหนือ และผู้แทนของจักรวรรดิอังกฤษ ภายใต้การนำของ Mr.Stirling ซึ่งดำรงตำแหน่งเป็นรองผู้กำกับรัฐฉาน ได้พบปะกันในเมืองสิงห์ เพื่อพูดคุยเรื่องสนธิสัญญาอังกฤษ-ฝรั่งเศสที่จัดขึ้นในกรุงลอนดอนเมื่อวันที่ 15 มกราคม ค.ศ. 1896 ซึ่งมีเนื้อหาเกี่ยวกับสถานภาพของรัฐเจ้าฟ้าไทลื้อขนาดเล็ก หลังจากนั้น มีการระบุเขตแดนริมฝั่งแม่น้ำโขงระหว่างอังกฤษและพม่ากับฝรั่งเศสและอินโดจีน ในวันที่ 11 พฤษภาคม กองกำลังอังกฤษที่ได้ประจำการอยู่ในเมืองสิงห์ตั้งแต่เดือนเมษายน ค.ศ. 1895 นั้นก็ได้ถอนกองกำลังออกไป หลังจากนั้นเพียง 2 อาทิตย์ เจ้าฟ้าศรีหน่อก็ได้กลับมาจากเมืองหลวงน้ำทา ซึ่งเจ้าฟ้าได้ไปลี้ภัยในระหว่างที่อังกฤษเข้ามายึดครองเมืองสิงห์ เจ้าฟ้าศรีหน่อได้เป็นเจ้าฟ้าเมืองสิงห์อีกครั้งหนึ่งภายใต้อำนาจของฝรั่งเศส เจ้าฟ้ารู้สึกเสียใจกับดินแดนที่ลดหายไปเกือบครึ่งหนึ่ง เพราะว่าเมืองที่ตั้งอยู่บริเวณปากแม่น้ำโขงฝั่งขวานั้น เช่น เมืองเชียงลาบ เมืองยู้ และเมืองหลวย ซึ่งเป็นเมืองหลวงเก่าทั้งสองเมืองนั้นได้ตกไปเป็นของอังกฤษเสียแล้ว
ในวันที่ 9 ตุลาคม ค.ศ. 1901 เจ้าฟ้าศรีหน่อได้ถึงแก่พิราลัยด้วยวัย 55 ปี ในปีเดียวกัน พระโอรสองค์โตชื่อ เจ้าองค์คำ ได้ขึ้นเป็นเจ้าฟ้าเมืองสิงห์ จากนั้น 2 ปี เจ้าองค์คำได้รับตำแหน่งทหารจากรัฐบาลฝรั่งเศส การปกครองเมืองของเจ้าองค์คำนั้นอยู่ภายใต้อาณัติของฝรั่งเศส ระบบการจัดเก็บภาษีและการปกครองล้วนใกล้เคียงกับหัวเมืองลาวที่อยู่ในบังคับของฝรั่งเศสทั้งหมด อย่างไรก็ตาม เมืองสิงห์คงความเป็นเอกราชได้จนกระทั่งถึงวันที่ 6 เมษายน ค.ศ. 1916 เมื่อฝรั่งเศสได้ปลดเจ้าฟ้า และได้ยัดเยียดให้เป็นนักโทษการเมือง สาเหตุมาจากที่เจ้าฟ้าพยายามที่จะปลดแอกจากฝรั่งเศสโดยการขอความช่วยเหลือกลุ่มชาวจีนฮ่อที่เข้ามารุกรานหัวเมืองภาคเหนือของลาวในปีค.ศ. 1914 และแล้วเจ้าฟ้าองค์สุดท้ายของเมืองสิงห์ได้หลบหนีทิ้งบ้านเมืองและชาวเมืองไปยังสิบสองพันนา ตั้งแต่นั้นเป็นต้นมาเมืองสิงห์ได้ถูกฝรั่งเศสปกครองจนกระทั่งมาเป็นส่วนหนึ่งของประเทศลาว 
การเดินทางมายังเมืองสิงห์ อาจจะเดินทางด้วนรถโดยสารประจำทางจากเมืองห้วยทราย แขวงบ่อแก้ว หรือขึ้นเรือโดยสารจากเมืองห้วยทราย ล่องตามแม่น้ำโขงจนถึงหลวงน้ำทาแล้วจึงขึ้นรถต่อไปยังเมืองสิงห์ นอกจากนั้นยังมีเที่ยวบินจากเวียงจันทน์ไปแขวงหลวงน้ำทาอีกด้วย
จีโนม

สาขาวิชาพันธุศาสตร์และอณูชีววิทยายุคใหม่กำหนดใช้คำว่า จีโนม  หมายถึง ข้อมูลทางพันธุกรรมทั้งหมดของสิ่งมีชีวิตหนึ่ง ๆ โดยอาจอยู่ในรูปของดีเอ็นเอหรืออาร์เอ็นเอ (ในกรณีของไวรัสหลายชนิด) ก็ได้ โดยนับรวมทั้งส่วนที่เป็นยีนและส่วนที่ไม่มีการถอดรหัสด้วย
ที่มาของคำ.
คำว่าจีโนมนี้ใช้ครั้งแรกเมื่อ ค.ศ. 1920 โดย ฮันส์ วิงค์เลอร์ ศาสตราจารย์ด้านพฤกษศาสตร์ มหาวิทยาลัยฮัมบวร์ค ประเทศเยอรมนี พจนานุกรมภาษาอังกฤษฉบับออกซฟอร์ดเสนอว่า คำนี้มาจากการผสมระหว่างคำว่า ยีนกับโครโมโซม
เคิร์ทแซท

เคิร์ทแซท (Kurdsat) สถานีโทรทัศน์ผ่านดาวเทียม ออกอากาศภาษาเคิร์ด ในประเทศอิรัก ออกอากาศตครั้งแรก 8 มกราคม พ.ศ. 2543 ซึ่งเป็นของสหภาพรักชาติแห่งเคอร์ดิสถาน (PUK) และสถานีตั้งอยู่ใน สุเลมานิยาห์
ช่องรายการออกอากาศในภาษาเคิร์ด ภาษาอื่น ๆ เช่นเปอร์เซีย อังกฤษ และ อาหรับ ใช้ในบางรายการที่มีคำบรรยายภาษาเคิร์ด ก่อตั้งขึ้นครั้งแรกหลังสงครามอ่าว เคิร์ทแซท เป็นส่วนหนึ่งในสถานีดาวเทียมเคิร์ทดิชท ในเคอร์ดิสถาน
4 ไทม์

4 ไทม์  เป็นซิงเกิลที่ 50 ของคุมิ โคดะ วางจำหน่ายในวันที่ 17 สิงหาคม พ.ศ. 2554 วางจำหน่าย 4 รูปแบ คือ ซีดีธรรมดา, ซีดี+ดีวีดี, ซีดี + Koda Kumi x Qlix Digital Camera และซีดี + 50th Aniversery Poster Box Set
เพลง Poppin’love cocktail เป็นเพลงร้องร่วมกับ TEEDA จากวง BACK-ON
เพลง Poppin’love cocktail feat.TEEDA เป็นเพลงประกอบโฆษณาของบริษัทท่องเที่ยว H.I.S. และเพลง KO-SO-KO-SO เป็นเพลงประกอบละครเรื่อง "พีซ โหวต" ทางช่องนิปปอนทีวี
ซิงเกิล 4 ไทม์ ประกาศเลื่อนการวางจำหน่ายจากเดิมวันที่ 10 สิงหาคม พ.ศ. 2554 เป็นวันที่ 17 สิงหาคม พ.ศ. 2554 พร้อมกับเพิ่ม Introduction ของแต่ละเพลง และเป็นซิงเกิลแรกในรอบ 5 ปีที่เปิดตัวสัปดาห์แรกต่ำกว่าอันดับ 5 ในออริกอนชาร์ต
โดเมนระดับบนสุดตามหมวด

โดเมนระดับบนสุดตามหมวด หรือ โดเมนระดับบนสุดแบบทั่วไป (ย่อเป็น gTLD) เป็นประเภทหนึ่งของโดเมนระดับบนสุดซึ่งเก็บรักษาโดยองค์การกำหนดหมายเลขอินเทอร์เน็ต (IANA) สำหรับการใช้ในระบบการตั้งชื่อโดเมนของอินเทอร์เน็ต
กลุ่มหลักของโดเมนระดับบนสุดตามหมวดนี้ประกอบด้วยโดเมน com, info, net และ org แต่นอกเหนือไปจากนี้ โดเมน biz, name, และ pro ยังได้ถูกพิจารณาว่าเป็นโดเมนตามหมวดด้วย อย่างไรก็ตาม โดเมนเหล่านี้ถูกจัดว่าถูกจำกัด เนื่องจากการจดทะเบียนโดเมนเหล่านี้จะต้องแสดงหลักฐานคุณสมบัติภายในแนวปฏิบัติของแต่ละโดเมน
ในอดีต กลุ่มของโดเมนระดับบนสุดตามหมวดรวมไปถึงโดเมน ซึ่งสร้างขั้นในช่วงพัฒนาระบบการตั้งชื่อโดเมนในระยะแรก ซึ่งปัจจุบันได้รับการสนับสนุนโดยหน่วยงานหรือองค์การจัดประเภทและถูกจำกัดประเภทของผู้ขอจดทะเบียนโดยเฉพาะ ดังนั้น โดเมน edu, gov, int, และ mil จึงได้ถูกพิจารณาในปัจจุบันว่าเป็นโดเมนระดับบนสุดที่ได้รับการสนับสนุน ซึ่งคล้ายกับชื่อโดเมนที่สร้างขึ้นใหม่เพื่อแสดงสาระของเว็บนั้น (เช่น .jobs) กลุ่มของโดเมนที่ไม่มีการตั้งชื่อตามภูมิศาสตร์หรือประเทศ (ดู โดเมนระดับบนสุดตามรหัสประเทศ) มักจะถูกเรียกด้วยคำว่า "โดเมนระดับบนสุดตามหมวด"
องค์การกำหนดหมายเลขอินเทอร์เน็ต

องค์การกำหนดหมายเลขอินเทอร์เน็ต (ย่อ: IANA) เป็นหน่วยงานซึ่งควบคุมดูแลการจัดสรรหมายเลขไอพีทั่วโลก การจัดสรรหมายเลขระบบอิสระ การจัดการ root zone ในระบบการตั้งชื่อโดเมน ประเภทสื่อ ตลอดจนหมายเลขและสัญลักษณ์อื่นที่เกี่ยวข้องกับโพรโทคอลอินเทอร์เน็ต IANA ดำเนินการโดย ICANN
ราศี วัชราพลเมฆ

ราศี วัชราพลเมฆ ชื่อเล่น ออร์แกน (เกิด 5 ตุลาคม พ.ศ. 2521) เป็นนางแบบ นักแสดง พิธีกรชาวไทย เข้าสู่วงการโดยเริ่มต้นจากการเป็นนางแบบปี พ.ศ. 2540 เข้าประกวดเปรียว ซุปเปอร์โมเดล 1997 ได้เป็น สาวเปรียว รางวัลรองชนะเลิศอันดับ 1 จัดโดยนิตยสารเปรียวเป็นปีแรก จากนั้นก็เริ่มมีงานถ่ายแบบและเดินแบบเรื่อยมา สำหรับงานด้านการแสดงมีผลงานโดดเด่นแจ้งเกิดจากการแสดงละครโทรทัศน์เรื่องแรกคือเรื่อง เลือดหงส์ (พ.ศ. 2544) จากบท “อพัชชา” เป็นนางร้ายของเรื่อง
ประวัติ.
ราศีเกิดเมื่อวันที่ 5 ตุลาคม พ.ศ. 2521 สำเร็จการศึกษาระดับปริญญาตรี จากคณะมนุษยศาสตร์ เอกการท่องเที่ยวและการโรงแรม มหาวิทยาลัยกรุงเทพ เธอเข้าวงการโดยการเป็นนางแบบด้วยส่วนสูง 176 เซนติเมตร ปัจจุบันเป็นนักแสดง-นางแบบเป็นหลัก เป็นนักแสดงอิสระ ไม่มีสังกัด มีความสามารถพิเศษเล่นเครื่องดนตรีไทย ได้แก่ ขิม และเครื่องดนตรีสากล ได้แก่ อิเล็กโทน เปียโน กลองชุด นอกจากนี้ยังประกอบธุรกิจส่วนตัวเกี่ยวกับเสื้อผ้าเครื่องประดับ ร้าน ANGEL ตั้งอยู่ที่ crystalpark เฟส2
ราศีสมรสกับหม่อมราชวงศ์พันธุ์ดิศ ดิศกุล (โอรสในหม่อมเจ้านิพัทธ์พันธุ์ดิศ ดิศกุล พระโอรสใน สมเด็จพระเจ้าบรมวงศ์เธอ กรมพระยาดำรงราชานุภาพ กับหม่อมเจิม) เมื่อ 23 พฤศจิกายน พ.ศ. 2557 หลังจากคบหากว่า 10 ปี โดยหม่อมราชวงศ์พันธุ์ดิศ ดิศกุล เป็นบิดาของหม่อมหลวงอรรถดิศ ดิศกุล (หมูตั้ง)
เส้นทางอาชีพในวงการบันเทิง.
ราศี วัชราพลเมฆ ส่วนใหญ่จะเน้นงานการเดินแบบและถ่ายแบบเป็นหลัก ส่วนงานทางการแสดงและ พิธีกร อาจจะมีไม่มากนักเมื่อเปรียบเทียบกับนักแสดงทั่ว ๆ ไป แต่ก็มีให้เห็นเป็นระยะ ๆ อย่างต่อเนื่อง
งานเดินแบบ-ถ่ายแบบ.
เข้าวงการโดยเริ่มต้นจากการเป็นนางแบบ ปีพ.ศ. 2540 เข้าประกวดเปรียว ซุปเปอร์โมเดล 1997 ได้เป็น สาวเปรียว รางวัลรองชนะเลิศอันดับ 1 จัดโดยนิตยสารเปรียวเป็นปีแรก จากนั้นก็เริ่มมีงานถ่ายแบบและเดินแบบเรื่อยมา
พ.ศ. 2550-2551 ได้รับโอกาสร่วมงานเดินแฟชั่นโชว์ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ในงานปารีสแฟชั่น วีค สปริง-ซัมเมอร์ 2008 และ 2009
งานแสดง-พิธีกร.
สำหรับงานด้านการแสดงมีผลงานโดดเด่นแจ้งเกิดจากการแสดงละครโทรทัศน์เรื่องแรก คือ ละคร เรื่อง เลือดหงส์ (พ.ศ. 2544) จากบท “อพัชชา” เป็นนางร้ายของเรื่อง ร่วมด้วยนักแสดงหน้าใหม่ในตอนนั้นอีก 4 คน คือ บี น้ำทิพย์ จงรัชตวิบูลย์ เพื่อนสนิทและเป็นนางเอกของเรื่อง, ติว สันติภาพ สุวรรณพิมพ์ (พระเอก), ป้อง ณวัฒน์ กุลรัตนรักษ์ และ กอล์ฟ กริช หิรัญพฤกษ์ 
แสดงซิตคอมเรื่องแรก เฮง เฮง เฮง รับบทเป็น “อาบุ๊ง” ลูกสาวนคนคนโตของอาฮวดและอาเจง แห่งบ้านตระกูลเฮง ด้วยระยะเวลาการแสดงยาวนานถึง 15 ปี (พ.ศ. 2545 -2559) 
และอีกผลงานคือละครซีรีส์ เรื่อง สงครามนางงาม (พ.ศ. 2557) รับบทเป็น อลิสา วชิรปัทมา หรือ “อลิส” ผู้ช่วยของ นัสริน รวิรังสี (รับบทโดยลูกเกด เมทินี กิ่งพโยม) ผู้จัดการกองประกวดนางงามเวที Miss Beauty & Talent Thailand 2014 
ส่วนผลงานภาพยนตร์ ออร์แกน ราศีได้แสดงภาพยนตร์สั้น หรือ หนังสั้น เรื่อง "Lost and Love" กำกับโดย ณฐ ทองศรีพงศ์ แสดงประกบคู่กับ เอก จิรพัฒน์ สุตตปัญญา ในเรื่องยังมีคู่ สินจัย เปล่งพานิช และ พันโทวันชนะ สวัสดี แสดงร่วมด้วย ฉายครั้งแรกที่โรงภาพยนตร์สกาล่า วันเสาร์ที่ 14 มิถุนายน 2557 เพียงรอบเดียว ภาพยนตร์พูดถึงเกี่ยวกับความรักของคู่รัก 2 วัย คือ คู่รักรุ่นใหญ่ (สินจัย-พันโทวันชนะ) เป็นคนรักเก่าที่กลับมาพบกันอีกครั้ง และ คู่รักรุ่นเด็กวัยรุ่น (ราศี-จิรพัฒน์)
เมทิลีนไดฟีนิลไดไอโซไซยาเนต

เมทิลีนไดฟีนิลไดไอโซไซยาเนต (methylene diphenyl diisocyanate: MDI) เป็นไดไอโซไซยาเนตที่มีโครงสร้างแบบวงอะโรมาติก ประกอบด้วยไอโซเมอร์สำคัญสามแบบได้แก่ 2,2'-MDI, 2,4'-MDI และ 4,4'-MDI ซึ่งไอโซเมอร์ 4,4'-MDI จะถูกเรียกว่า MDI บริสุทธิ์; MDI ทำปฏิกิริยากับพอลิยอล (polyol) ได้พอลิยูริเทนในโรงงานอุตสาหกรรม MDI ในรูปพอลิเมอร์จะมีลักษณะเป็นของผสมของ MDI ในรูปมอนอเมอร์และพอลิไอโซไซยาเนต (polyisocynate) ซึ่งมีมวลโมเลกุลสูงกว่า
MDI เป็นไดไอโซไซยาเนตที่ถูกผลิตขึ้นมากที่สุดในตลาดโลก คือสูงถึง 61.3% ใน พ.ศ. 2543
การนำไปใช้.
MDI ใช้ในการผลิตโฟมพอลิยูริเทนชนิดแข็ง (ตัวอย่างการนำไปใช้งานเช่น ฉนวนกันความร้อนในตู้เย็น ตู้แช่ หรือในอาคาร เป็นต้น) และชนิดยืดหยุ่น (ตัวอย่างการนำไปใช้งานเช่น ฟองน้ำ ในเบาะรถยนต์ เบาะมอเตอร์ไซค์ พื้นรองเท้า ลูกล้อ เป็นต้น) เป็นหลัก นอกจากนี้ยังมีการนำ MDI ไปใช้เพื่อผลิตสารเคลือบผิว กาว และอิลาสโตเมอร์ (elastomer)
ความปลอดภัย.
หากร่างกายได้รับ MDI มากเกินไปจะเกิดผลด้านลบต่อระบบทางเดินหายใจ ซึ่งอาจพัฒนาไปสู่การเป็นโรคหืด ด้วยเหตุนี้จึงจำเป็นต้องมีการควบคุม อย่างเข้มงวด มิให้ผู้ปฏิบัติงาน ได้รับ MDI มากเกินขีดจำกัดในระหว่างการทำงาน อย่างไรก็ดีหากผลของการรับ MDI เข้าสู่ร่างกาย ได้พัฒนาจนแสดงอาการของโรคหืดและผู้ป่วยเกิดความไวต่อไดไอโซไซยาเนต ในกรณีนี้แม้ว่า ความเข้มข้นของ MDI ที่ผู้ป่วยได้รับจะน้อยกว่าขีดจำกัดมาก แต่ก็อาจเพียงพอที่จะกระตุ้นให้เกิดอาการหอบหืดได้
MDI ในรูปไอ ละอองลอย หรือของเหลวที่กระเด็นเปื้อน อาจก่อให้เกิดความระคายเคืองต่อดวงตา นอกจากนี้ MDI ก่อให้เกิดความระคายเคืองต่อผิวหนังในระดับปานกลาง โดยอาจทำให้ผิวหนังเกิดการแพ้หรืออักเสบซึ่งพบได้ไม่บ่อยนัก แม้ว่า MDI จะมีความเป็นพิษต่ำเมื่อเข้าสู่ระบบทางเดินอาหารแต่ความเป็นพิษจะสูงขึ้นเมื่อร่างกายได้รับ MDI เข้าสู่ระบบทางเดินหายใจ อย่างไรก็ดีเมื่อศึกษาถึงผลในระยะยาวของการได้รับ MDI ที่มีต่อสุขภาพของผู้ปฏิบัติงานกลับไม่พบความสัมพันธ์เชิงคลินิกนอกเหนือไปจากการพัฒนาของอาการในระบบทางเดินหายใจ ไม่ควรให้ความร้อนหรือพ่น MDI ยกเว้นแต่จะควบคุมเชิงวิศวกรรมอย่างเข้มงวดและผู้ปฏิบัติงานต้องสวมเครื่องป้องกันร่างกาย 
MDI มีความเป็นพิษต่ำต่อสัตว์บกและสัตว์น้ำ โดย MDI จะทำปฏิกิริยากับน้ำเกิดเป็นพอลิยูเรีย (polyureas) ซึ่งอยู่ในรูปของแข็งและมีสมบัติเฉื่อยต่อการเกิดปฏิกิริยา ดังนั้น MDI ที่หกจะเกิดผลกระทบต่อสิ่งแวดล้อมเพียงเล็กน้อย 
กลุ่มผู้ผลิตหลักของ MDI ต่างก็เป็นสมาชิกของสถาบันไอโซไซยาเนตนานาชาติ (International Isocyanate Institute) ซึ่งมีเป้าหมายในการสนับสนุนการจัดการ MDI และ TDI อย่างปลอดภัยในสถานประกอบการ, ชุมชน และ สิ่งแวดล้อม ข้อมูลเกี่ยวกับการจัดการ, อุปกรณ์ป้องกันร่างกาย, การเฝ้าสังเกต, การขนส่งเคลื่อนย้าย, การเก็บรักษา, การสุ่มตัวอย่างและวิเคราะห์ MDI, การจัดการกับอุบัติเหตุ, สุขภาพ และประเด็นสิ่งแวดล้อมมีการจัดพิมพ์ไว้
โทลูอีนไดไอโซไซยาเนต

โทลูอีนไดไอโซไซยาเนต (toluene diisocyanate: TDI) เป็นไดไอโซไซยาเนตที่มีโครงสร้างแบบวงอะโรมาติก ประกอบด้วยไอโซเมอร์สำคัญสองแบบที่เกี่ยวข้องกับประเด็นเชิงเทคนิคได้แก่ 2,4-TDI และ 2,6-TDI ซึ่งการผลิตส่วนใหญ่จะอยู่ในลักษณะของผสม 80% 2,4-TDI และ 20% 2,6-TDI 
TDI เป็นไดไอโซไซยาเนตที่ถูกผลิตขึ้นอย่างสูงในตลาดโลก คือสูงถึง 34.1% ใน พ.ศ. 2543 เป็นอันดับสองรองจากเมทิลีนไดฟีนิลไดไอโซไซยาเนต (MDI)
การนำไปใช้.
TDI ใช้ในการผลิตโฟมพอลิยูรีเทนชนิดยืดหยุ่นเป็นหลัก (ตัวอย่างการนำไปใช้งานเช่น ฟองน้ำวิทยาศาสตร์ ฟองน้ำในเบาะรถยนต์ เบาะมอเตอร์ไซค์) นอกจากนี้ยังมีการนำ TDI ไปใช้เพื่อผลิตสารเคลือบผิว และอิลาสโตเมอร์ (elastomer)
ความปลอดภัย.
หากร่างกายได้รับ TDI มากเกินไปจะเกิดผลด้านลบต่อระบบทางเดินหายใจ ซึ่งอาจพัฒนาไปสู่การเป็นโรคหืด ด้วยเหตุนี้จึงจำเป็นต้องมีการควบคุม อย่างเข้มงวด มิให้ผู้ปฏิบัติงาน ได้รับ TDI มากเกินขีดจำกัดในระหว่างการทำงาน อย่างไรก็ดีหากผลของการรับ TDI เข้าสู่ร่างกาย ได้พัฒนาจนแสดงอาการของโรคหืดและผู้ป่วยเกิดความไวต่อไดไอโซไซยาเนต ในกรณีนี้แม้ว่า ความเข้มข้นของ TDI ที่ผู้ป่วยได้รับจะน้อยกว่าขีดจำกัดมาก แต่ก็อาจเพียงพอที่จะกระตุ้นให้เกิดอาการหอบหืด (asthmaic attack) ได้
TDI ในรูป ไอ, ละอองลอย, หรือของเหลวที่กระเด็นเปื้อน อาจก่อให้เกิดความระคาย เคืองต่อดวงตา นอกจากนี้ TDI ก่อให้เกิดความระคายเคืองต่อผิวหนังในระดับปานกลาง โดยอาจทำให้ผิวหนังเกิดการแพ้หรืออักเสบซึ่งพบได้ไม่บ่อยนัก แม้ว่า TDI จะมีความเป็นพิษต่ำเมื่อเข้าสู่ระบบทางเดินอาหารแต่ความเป็นพิษจะสูงขึ้นเมื่อร่างกายได้รับ TDI เข้าสู่ระบบทางเดินหายใจ อย่างไรก็ดีเมื่อศึกษาถึงผลในระยะยาวของการได้รับ TDI ที่มีต่อสุขภาพของผู้ปฏิบัติงานกลับไม่พบความสัมพันธ์เชิงคลินิกนอกเหนือไปจากการพัฒนาของอาการในระบบทางเดินหายใจ 
TDI มีความเป็นพิษต่ำต่อสัตว์บกและสัตว์น้ำ โดย TDI จะทำปฏิกิริยากับน้ำเกิดเป็นพอลิยูเรีย (polyureas) ซึ่งอยู่ในรูปของแข็งและมีสมบัติเฉื่อยต่อการเกิดปฏิกิริยา ดังนั้น TDI ที่หกจะเกิดผลกระทบต่อสิ่งแวดล้อมเพียงเล็กน้อย 
กลุ่มผู้ผลิตหลักของ TDI ต่างก็เป็นสมาชิกของสถาบันไอโซไซยาเนตนานาชาติ (International Isocyanate Institute) ซึ่งมีเป้าหมายในการสนับสนุนการจัดการ MDI และ TDI อย่างปลอดภัยในสถานประกอบการ, ชุมชน และ สิ่งแวดล้อม ข้อมูลเกี่ยวกับการจัดการ, อุปกรณ์ป้องกันร่างกาย, การเฝ้าสังเกต, การขนส่งเคลื่อนย้าย, การเก็บรักษา, การสุ่มตัวอย่างและวิเคราะห์ TDI, การจัดการกับอุบัติเหตุ, สุขภาพ และประเด็นสิ่งแวดล้อมมีการจัดพิมพ์ไว้
เทศบาลตำบลห้วยแถลง

ห้วยแถลง เป็นเทศบาลตำบลแห่งหนึ่ง ตั้งอยู่ในอำเภอห้วยแถลง จังหวัดนครราชสีมา
ประวัติ.
เดิมเป็นการปกครองส่วนท้องถิ่นรูปแบบสุขาภิบาล เรียกว่า สุขาภิบาลห้วยแถลง จัดตั้งครั้งแรกเมื่อวันที่ 20 กรกฎาคม พ.ศ. 2505 ต่อมามีพระราชบัญญัติเปลี่ยนแปลงฐานะของสุขาภิบาลเป็นเทศบาลพุทธศักราช 2542 จัดตั้งเทศบาลตำบล ประกาศในราชกิจจานุเบกษาฉบับกฤษฎีกา เล่มที่ 116 ตอนที่ 9 ก วันที่ 24 กุมภาพันธ์ 2542 เป็นผลให้สุขาภิบาลห้วยแถลงเปลี่ยนแปลงฐานะเป็น เทศบาลตำบลห้วยแถลง ตั้งแต่วันที่ 25 พฤษภาคม พ.ศ. 2542
ที่ตั้งและอาณาเขต.
เทศบาลตำบลห้วยแถลง ตั้งอยู่ทางทิศตะวันออกเฉียงเหนือของจังหวัดนครราชสีมาระยะทางห่างจากจังหวัดนครราชสีมาประมาณ 65 กิโลเมตร มีพื้นที่ทั้งหมด 2.13 ตารางกิโลเมตร (1,331.25 ไร่) มีอาณาเขตติดต่อ ดังนี้
ลักษณะภูมิประเทศ.
ลักษณะภูมิประเทศโดยทั่วไปของเทศบาลตำบลห้วยแถลง มีสภาพพื้นที่เป็นที่ราบ ไม่มีภูเขา 
การแบ่งเขตการปกครอง.
เทศบาลตำบลห้วยแถลง แบ่งเขตการปกครองตามพระราชบัญญัติเปลี่ยนแปลงฐานะ สุขาภิบาลเป็นเทศบาล พ.ศ. 2542 จำนวน 5 หมู่บ้าน ได้แก่ 
และปัจจุบันมีการแบ่งชุมชนทั้งหมด 8 ชุมชน ได้แก่
มีหน่วยราชการบริหารส่วนภูมิภาค 9 หน่วยงาน ได้แก่ ที่ทำการปกครองอำเภอห้วยแถลง สัสดีอำเภอห้วยแถลง , สำนักงานสรรพากรอำเภอห้วยแถลง, สำนักงานที่ดินอำเภอห้วยแถลง, สำนักงานพัฒนาชุมชนอำเภอห้วยแถลง, สำนักงานเกษตรอำเภอห้วยแถลง, สถานีตำรวจภูธรอำเภอห้วยแถลง, โรงเรียนอนุบาลมณีราษฎร์คณาลัย, โรงพยาบาลห้วยแถลง
ชัชฎาภรณ์ ธนันทา

ชัชฎาภรณ์ ธนันทา (ชื่อเล่น : ต่าย) เกิดเมื่อวันที่ 18 ตุลาคม พ.ศ. 2523 ที่ อำเภอนครชัยศรี จังหวัดนครปฐม เป็นนักแสดงหญิง และ ผู้ประกาศแจ้งรายการโทรทัศน์ จบการศึกษาในระดับมัธยมศึกษา โรงเรียนโพธิสารพิทยากร และระดับปริญญาตรี คณะบริหารธุรกิจ ภาควิชาสารสนเทศส่วนกลาง มหาวิทยาลัยเทคโนโลยีราชมงคลธัญบุรี เริ่มเข้าสู่วงการบันเทิงจากการประกวด แดนฟีเวอร์ซุปเปอร์โมเดล 1999 เมื่อปี พ.ศ. 2542 ได้ตำแหน่งรองอันดับ 1 หลังจากนั้น ทางช่อง 7 สี ให้ต่ายเซ็นสัญญาการเป็นนักแสดงให้กับช่อง 7 HD ตั้งแต่ปี พ.ศ. 2543 - 2565 ผลงานการแสดงละครโทรทัศน์เรื่องแรก "ใต้ร่มไม้เลื้อย เรือนศิรา" ในบททิชา ตามด้วยการถ่ายมิวสิกวิดีโอเพลง "คนหน้า ม." ของศิลปินวงไชน่า ดอลส์ และก็มีผลงานละครทางหน้าจอโทรทัศน์ออกมาเรื่อย ๆ แต่ผลงานที่ส่งให้มีชื่อเสียงเป็นที่รู้จักโดยทั่วไป คือเรื่อง "ปู่โสมเฝ้าทรัพย์" จากบทบาท เจี๊ยบ และ "บ่วงหงส์" จากบท เป็ด และในปี พ.ศ. 2560 แสดงละครเรื่อง "เพลิงพระนาง" ในบทบาทเจ้านางริมบึง
สารชูรส

สารชูรส  หรือ ผงชูรส เป็นวัตถุเจือปนอาหารที่ใส่เพื่อเพิ่มรสชาติของอาหาร ในวัฒนธรรมตะวันตกรสชาติที่ห้าหรืออุมะมิ ไม่ได้รับการยอมรับมาเป็นเวลานาน กล่าวกันว่าผงชูรสไม่มีรสชาติของตัวเอง แต่กระตุ้นการทำงานของต่อมรับรสอุมะมิ และทำให้ผู้ทานผงชูรสรู้สึกถึงรสชาติอาหารที่ดีขึ้น
สารชูรสที่ใช้กันมานานได้แก่กรดกลูตามิกและเกลือของมัน ซึ่งเป็นกรดอะมิโนที่พบได้ในอาหารหลายชนิดในธรรมชาติ มีรายงานว่าการรับประทานสารชูรสในกลุ่มกรดกลูตามิกอาจก่อให้เกิด"อาการภัตตาคารจีน" (Chinese Restaurant Syndrome; CRS)ในผู้บริโภคบางกลุ่มได้ ซึ่งปัจจุบันยังเป็นที่ถกเถียงกันในทางการแพทย์ ทั้งนี้สารชูรสกลุ่มกรดกลูตามิกเป็นวัตถุเจือปนอาหารควบคุมในหลายประเทศ ผู้ผลิตอาหารสำเร็จรูปต้องระบุไว้บนฉลากให้ชัดเจนเพื่อเป็นข้อมูลให้กับผู้บริโภค
นอกจากกรดกลูตามิกแล้วกรดอะมิโนชนิดอื่นๆ เช่น ไกลซีนและลิวซีน ก็ทำหน้าที่เป็นสารชูรสได้ รวมไปถึงเกลือของนิวคลีโอไทด์ เช่น GMP และ IMP
สารชูรสในระบบ E-number.
วัตถุเจือปนอาหารต่อไปนี้ใช้เป็นผงชูรส (เรียงตามลำดับ E number ซึ่งใช้ในEurope รวมถึงออสเตรเลียและนิวซีแลนด์)
เทศบาลเมืองปากพนัง

เทศบาลเมืองปากพนัง เป็นเทศบาลเมืองแห่งที่สองของจังหวัดนครศรีธรรมราช ตั้งอยู่ริมแม่น้ำปากพนัง ในอำเภอปากพนัง ในอดีตเป็นศูนย์กลางการค้าข้าวและเครื่องเทศ ปัจจุบันเมืองปากพนังถือว่าเป็นเมืองท่าและเมืองเศรษฐกิจที่สำคัญของจังหวัดนครศรีธรรมราช
ประวัติ.
สมัยรัชกาลที่ 5 ได้ทรงพระกรุณาโปรดเกล้า ให้จัดการปกครองท้องที่ให้มีมณฑลเทศาภิบาล ร.ศ. 114 อำเภอปากพนัง มีชื่อว่า "อำเภอเบี้ยซัด" หมายความว่าที่ซึ่งคลื่นซัดเอาเปลือกหอย เบี้ยในสมัยโบราณใช้เงินตรา คือ สื่อกลางในการแลกเปลี่ยนสินค้า มีความทนทานและสวยงาม ซึ่งหาได้ไม่ง่ายนัก ผู้คนจึงนำไปใช้เป็นเงินตราได้มากขึ้น ที่เรียกว่า "ที่เบี้ยซัด" จึงเรียกตามนามมอำเภอว่า "อำเภอเบี้ยซัด"
เมืองปากพนังเป็นเมืองที่มีความเจริญรุ่งเรืองมาตั้งแต่อดีต เพราะสภาพภูมิศาสตร์และท้องถิ่นอำเภอปากพนังเป็นจุดรวมอำเภอใกล้เคียงถือเป็นแหล่งรวมในการขนส่งสินค้าทางเรือ การประมง มีเรือเดินทะเลรับ-ส่งคนโดยสารจากปากพนังไปต่างประเทศถึงรัฐตรังกานู เรือเดินทะเลค้าขายระหว่างปากพนังกับกรุงเทพฯ สินค้าจากอำเภอใกล้เคียงที่จะส่งไปต่างประเทศหรือกรุงเทพฯ จะต้องผ่านปากพนังทั้งสิ้น
ภูมิศาสตร์.
เทศบาลเมืองปากพนังห่างจากตัวเมืองนครศรีธรรมราชไปทางทิศตะวันออก ไปตามทางหลวงแผ่นดินหมายเลข 4013 ประมาณ 35 กิโลเมตร ลักษณะพื้นที่เป็นพื้นที่ราบลุ่มแม่น้ำและพื้นที่ได้รับอิทธิพลจากน้ำขึ้น-น้ำลง มีความลาดชันประมาณร้อยละ 0.2–0.5 และอยู่สูงกว่าระดับน้ำทะเลปานกลางประมาณ 50–80 เซนติเมตร มีแม่น้ำปากพนังไหลผ่านใจกลางเทศบาลเมืองปากพนัง มีความกว้างของแม่น้ำประมาณ 500 เมตร ไหลสู่อ่าวไทยที่อ่าวปากพนัง
เทศบาลเมืองปากพนังมีอาณาเขตติดต่อ ดังนี้
ชุมชน.
เทศบาลเมืองปากพนัง แบ่งการปกครองออกเป็น 5 ตำบล 22 ชุมชน แบ่งตามตำบลต่าง ๆ ดังนี้
รายชื่อชุมชนทั้ง 22 ชุมชน มีดังนี้
<templatestyles src="Div col/styles.css"/>
ศาสนสถาน.
วัด.
จำนวนวัดในเขตเทศบาลเมืองปากพนัง มีทั้งหมด 10 วัด คือ
<templatestyles src="Div col/styles.css"/>
รัสแอร์ เที่ยวบินที่ 9605

รัสแอร์ เที่ยวบินที่ 9605 (หรือ รัสไลน์ เที่ยวบินที่ 243) เป็นเที่ยวบินตามกำหนดการของสายการบินรัสแอร์ ซึ่งเป็นบริษัทแม่ของบริการรัสไลน์ ระหว่างท่าอากาศยานนานาชาติโดโมเดโดโว และท่าอากาศยานเปโตรซาวอดสก์ อากาศยานที่ใช้เป็นแบบตูโปเลฟ ตู 134-เอ3 เลขทะเบียน RA-65691 ซึ่งประสบอุบัติเหตุตกขณะกำลังเดินทางเข้าสู่เปโตรซาวอดสก์ไม่นานหลังจาก 23.40 น. ตามเวลาท้องถิ่น (19:40 UTC) ของวันที่ 20 มิถุนายน พ.ศ. 2554 ทำให้มีผู้เสียชีวิต 44 คน และอีกแปดคนได้รับบาดเจ็บ ในจำนวนนี้มีผู้ได้รับบาดเจ็บหนึ่งคนเสียชีวิตจากอาการบาดเจ็บนั้น
เหตุการณ์.
อากาศยานลำดังกล่าวได้พุ่งเข้าชนทางหลวง เอ133 ขณะกำลังแล่นเข้าสู่ท่าอากาศยานเปโตรซาวอดสก์ ห่างจากรันเวย์ประมาณ 1,200 เมตร สาเหตุของการตกยังไม่เป็นที่ทราบชัดเจน ถึงแม้ว่าเหตุดังกล่าวจะเกิดขึ้นเมื่อเวลาประมาณเที่ยงคืนตามเวลาท้องถิ่น ซึ่งมีรายงานว่าสภาพอากาศเลวร้าย รวมทั้งหมอกลงจัด และอากาศยานปรากฏว่าได้พยายามลงจอดบนทางหลวงก่อนที่จะเกิดเหตุด้วย
ตามข้อมูลของเจ้าหน้าที่ท่าอากาศยาน เครื่องบินลำดังกล่าวกำลังบินออกนอกเส้นทางราว 200 เมตร และเริ่มลดระดับลงมาเร็วกว่าที่ควรอย่างมาก หน่วยควบคุมภาคพื้นดินเปโตรซาวอดสก์ระบุว่า พวกเขาแนะนำให้นักบินลงจอดครั้งที่สองเนื่องจากทัศนวิสัยที่ต่ำและสภาพอากาศที่เลวร้าย นักบินตอบว่าเขาจะพยายามลงจอดในครั้งเดียวและกล่าวว่าเขาสามารถแล่นลงจอดได้
โฆษกคณะกรรมการสอบสวนรัสเซีย วลาดีมีร์ มาร์กิน กล่าวว่า สาเหตุที่เป็นไปได้ว่าจะเกิดอุบัติเหตุทั้งหลายนั้นกำลังอยู่ในระหว่างการศึกษา รวมทั้งความผิดพลาดของนักบิน หัวหน้าหน่วยงานขนส่งทางอากาศของรัสเซียกล่าวว่า เครื่องบินได้ชนต้นสนสูง 15 เมตรก่อนที่จะตก และเสริมว่าไม่มีเพลิงไหม้หรือระเบิดบนเครื่องบินก่อนที่จะตก
ITAR-TASS รายงานว่า เจ้าหน้าที่รักษากฎหมายในพื้นที่กล่าวว่า เครื่องบินอาจประสบปัญหาด้านเครื่องยนต์ขณะกำลังบินสู่ท่าอากาศยาน ซึ่งอาจเป็นไปได้ว่าทำให้นักบินตัดสินใจลงจอดบนทางหลวง ข้อมูลของสำนักงานกระทรวงสถานการณ์ฉุกเฉินในสาธารณรัฐคาเรเลีย อันเป็นสถานที่เกิดเหตุการณ์ขึ้นนั้น การติดต่อทางวิทยุกับเครื่องบินลำดังกล่าวได้ขาดหายไปตั้งแต่ 23.40 น. ตามเวลาท้องถิ่น
ความสูญเสีย.
บนเครื่องมีผู้โดยสาร 43 คน และลูกเรือ 9 คน รวม 52 คน ในจำนวนนี้เสียชีวิต 45 คน และที่เหลืออีก 7 คนได้รับบาดเจ็บ ในบรรดาผู้รอดชีวิดนี้ มีคนหนึ่งเป็นแอร์โฮสเตส ส่วนลูกเรือคนอื่นทั้งหมดเสียชีวิต
มีผู้ได้รับบาดเจ็บคนหนึ่งเสียชีวิตจากอาการบาดเจ็บนั้นเมื่อวันที่ 22 มิถุนายน พ.ศ. 2554
การคลอดทางช่องคลอด

การคลอดทางช่องคลอดหมายถึงการคลอดทารกผ่านทางช่องคลอดของสัตว์เลี้ยงลูกด้วยนม รวมถึงมนุษย์ด้วย เป็นขั้นตอนปกติของการเกิดของสิ่งมีชีวิตที่เลี้ยงลูกด้วยนมทั้งหมด ยกเว้น monotreme ซึ่งอาศัยการวางไข่
การคลอดทางช่องคลอดอาจแบ่งได้เป็น
ปลากระทุงเหวเมือง

ปลากระทุงเหวเมือง  เป็นปลาน้ำจืดชนิดหนึ่ง มีชื่อวิทยาศาสตร์ว่า "Xenentodon canciloides" อยู่ในวงศ์ปลากระทุงเหว (Belonidae)
มีรูปร่างเหมือนปลาเข็ม แต่มีขนาดใหญ่กว่ามาก ลำตัวค่อนข้างกลมส่วนท้องแบน ครีบหลังอยู่ตรงข้ามกับครีบก้นและอยู่ใกล้ครีบหาง ครีบท้องมีขนาดเล็กมาก ครีบอกใหญ่และแหลมใช้สำหรับกระโดดพ้นจากผิวน้ำเพื่อหลบหลีกศัตรูและไล่จับอาหาร ครีบหางตัดตรงหรือบาง กระดูกแก้มไม่มีเกล็ด ไม่มีสันแข็งที่คอดหาง จะงอยปากแหลมยาวทั้งปากบนและปากล่าง มีฟันซี่แหลมคมเล็ก ๆ เรียงเป็นแถว 
มีขนาดยาวเต็มที่ประมาณ 40 เซนติเมตร และนับเป็นสิ่งมีชีวิตเพียงชนิดเดียวเท่านั้นที่อยู่ในสกุล "Xenentodon"
เป็นปลาที่หากินอยู่บริเวณผิวน้ำ ในแม่น้ำลำคลองทั่วไปหรือแม้กระทั่งส่วนที่เป็นแหล่งน้ำนิ่ง เช่น ท้องร่องสวน นอกจากนี้แล้วยังพบได้ในบริเวณที่เป็นน้ำกร่อยเช่น ปากแม่น้ำที่ติดกับชายทะเลด้วย ตั้งแต่อนุทวีปอินเดียจนถึงเอเชียตะวันออกเฉียงใต้
นิยมเลี้ยงกันเป็นปลาสวยงาม และใช้บริโภคเป็นอาหาร มีการเพาะเลี้ยงกันในบางพื้นที่ และนิยมตกเป็นเกมกีฬา
มีชื่อเรียกอื่น ๆ อีก เช่น "ปลาเข็มแม่น้ำ" เป็นต้น
จิ๋ว พิจิตร

จิ๋ว พิจิตร (16 กรกฎาคม พ.ศ. 2466 - 18 ตุลาคม พ.ศ. 2553) นักแต่งเพลงชาวไทย ที่มีผลงานมีชื่อเสียงจำนวนมาก รวมทั้งเพลงแหล่ และเพลงบวชนาค เจ้าของฉายา"ปรมาจารย์เพลงแหล่ "
ประวัติ.
จิ๋ว พิจิตร มีชื่อจริงคือ ดิเรก เกศรีระคุปต์ เกิดที่ตำบลบางแก้ว อำเภอเมือง จังหวัดอ่างทอง เป็นบุตรของ นายเปรื้อง และ นางสงวน เกศีระคุปต์ มีพี่น้องด้วยกัน 6 คน โดยจิ๋วเป็นคนโต สำเร็จการศึกษาระดับมัธยมศึกษาปีที่ 6 ที่โรงเรียนปัทมโรจน์ราษฎร์บำรุง อำเภอเมือง จังหวัดอ่างทอง จากนั้นจึงเป็นครูประชาบาลเพียงปีกว่าๆ ก็ลาออก สมัยเป็นครูสอนหนังสือเคยแต่งเพลงเชียร์กีฬาประจำโรงเรียนไว้มากมาย และยังเคยร้องเพลงประกวดตามงานวัดในจังหวัดอ่างทองและจังหวัดใกล้เคียง ได้รับรางวัลชนะเลิศมาหลายครั้ง 
จิ๋ว พิจิตร ได้คลุกคลีอยู่กับคณะละคร ส. นาฏศิลป์ ที่อำเภอปากน้ำโพ จังหวัดนครสวรรค์ ต่อมาได้เป็นนักแสดงตัวตลกของคณะลิเกแก้วมณี ที่อำเภอตะพานหิน จังหวัดพิจิตร จนมีชื่อเสียงโด่งดัง และเริ่มใช้ชื่อ "จิ๋ว พิจิตร" นับแต่นั้นมา จนกระทั่ง บุญสม อยุธยา หรือ พร ภิรมย์ ชักชวนจิ๋วเข้ากรุงเทพฯ เพื่อเข้าสู่วงการเพลง โดยให้การสนับสนุนและสอนวิธีการแต่งเพลง
งานเพลงแรกในชีวิตของ จิ๋ว พิจิตร คือ "ชายไร้โบสถ์" ขับร้องโดย สมยศ ทัศนพันธุ์ บันทึกแผ่นเสียงเมื่อปี พ.ศ. 2497 ต่อมาได้แต่งเพลงอีกเป็นจำนวนกว่า 2,000 เพลง โดยเพลงที่มีชื่อเสียงรู้จักกันดี มีทั้งเพลงแหล่ เพลงบวชนาค และเพลงทั่วไป ซึ่งมีนักร้องต้นฉบับและนักร้องคนอื่นๆ นำมาขับร้องใหม่อีกหลายครั้ง ได้แก่ "21 มิถุนาขอลาบวช", "แบ่งสมบัติ", "ปีหน้าแต่งแน่", "หน้าด้านหน้าทน" ขับร้องโดย ไวพจน์ เพชรสุพรรณ "กับข้าวเพชฌฆาต", "ม่ายขันหมาก", "ผัวฉันหาย" ขับร้องโดย ขวัญจิต ศรีประจันต์ "เดือนคว่ำเดือนหงาย" ขับร้องโดย ชินกร ไกรลาศ "สุโขทัยระทม" ขับร้องโดย เพชร โพธาราม "สายัณห์คอยแฟน" ขับร้องโดย สายัณห์ สัญญา และ "คาถามหานิยม" ขับร้องโดย ยอดรัก สลักใจ เป็นต้น
ครูจิ๋ว ได้ชื่อว่าเป็นผู้สร้างสรรค์แนวเพลงเกี่ยวกับประเพณีวัฒนธรรมไทย โดยเฉพาะเพลงงานบวชนาค ถือเป็นเพลงที่มีเนื้อหาสาระ สะท้อนภาพวิถีชีวิตของชาวชนบท และเชิดชูการทดแทนบุญคุณของบุพการีผู้มีพระคุณในการบวช
ชีวิตส่วนตัว.
ครูจิ๋ว พิจิตร สมรสกับ นางประมวล เกศรีระคุปต์ มีบุตรทั้งสิ้น 7 คน และมีบุตรกับขวัญจิต ศรีประจันต์1คน คือ กานต์ เสร็จกิจ จนกระทั่งช่วงบั้นปลายชีวิต ครูจิ๋วเริ่มมีสภาพร่างกายเจ็บปวด แม้ตนเองจะไม่ได้รับการเหลียวแลจากคนลูกทุ่งส่วนมาก รวมถึงศิษย์และนักร้องลูกทุ่งที่ครูจิ๋วแต่งเพลงไว้ให้ แต่ก็ได้รับการดูแลจากลูกๆ อย่างเอาใจใส่ 
ครูจิ๋วเสียชีวิต เมื่อช่วงค่ำคืนของวันที่ 18 ตุลาคม พ.ศ. 2553 เนื่องจากกระแสปอดติดเชื้อ และเกิดโรคแทรกซ้อน ภายหลังเข้ารับการรักษาตัวที่ห้องไอซียู วชิรพยาบาล กรุงเทพมหานคร สิริอายุได้ 87 ปี 3 เดือน
วงศ์ปลากระทุงเหว

ปลาเต็กเล้ง หรือ วงศ์ปลาเข็มแม่น้ำ  เป็นวงศ์ปลาในชั้นปลากระดูกแข็งวงศ์หนึ่ง ในวงศ์ Belonidae (/เบ-ลอน-นิ-ดี/)
มีรูปร่างคล้ายปลาในวงศ์ปลาเข็ม (Hemiramphidae) แต่มีขนาดลำตัวใหญ่กว่ามาก ปากแหลมยาวทั้งบนและล่าง และภายในปากมีฟันซี่เล็ก ๆ แหลมคม เกล็ดมีขนาดเล็ก เกล็ดตามแนวเส้นข้างลำตัวมีประมาณ 130–350 แถว ครีบหลังมีก้านครีบแขนงประมาณ 14–23 ก้าน ครีบอกใหญ่แข็งแรง ครีบท้องมีขนาดเล็กมาก
เป็นปลาที่กินเนื้อเป็นอาหาร โดยไล่ล่าปลาขนาดเล็กกว่ารวมทั้งแมลงและสัตว์น้ำต่าง ๆ กิน นิยมอยู่รวมเป็นฝูง หากินตามผิวน้ำ พบกระจายพันธุ์อยู่ทั่วไปในเขตร้อนและเขตอบอุ่นทั่วโลก ส่วนมากจะพบตามบริเวณชายฝั่งทะเลที่ติดกับปากแม่น้ำ จึงจัดเป็นปลาน้ำกร่อยอีกจำพวกหนึ่ง
แพร่ขยายพันธุ์ด้วยการวางไข่ติดกับวัสดุต่าง ๆ ใต้น้ำ ไข่มักจะมีเส้นใยพันอยู่รอบ ๆ และใช้เวลาประมาณ 6–9 วันถึงจะฟักเป็นตัว นับว่านานกว่าปลาในวงศ์อื่นมาก ลูกปลาในวัยอ่อนส่วนปากจะยังไม่แหลมคมเหมือนปลาวัยโต
เป็นปลาที่สามารถกระโดดจากผิวน้ำได้สูงมาก ขนาดใหญ่ที่สุดพบยาวถึง 120 เซนติเมตร นิยมตกกันเป็นเกมกีฬา โดยมีชื่อเรียกเฉพาะในวงการตกปลาว่า "ปลาเต็กเล้ง" บางชนิดมีการเลี้ยงเป็นปลาสวยงาม เช่น ปลากระทุงเหวเมือง ("Xenentodon canciloides")
เทศบาลตำบลโนนแดง

เทศบาลตำบลโนนแดง เป็นเทศบาลตำบลแห่งหนึ่ง ตั้งอยู่ในอำเภอโนนแดง จังหวัดนครราชสีมา
ที่ตั้งและอาณาเขต.
เทศบาลตำบลโนนแดง ตั้งอยู่ทางทิศเหนือของจังหวัดนครราชสีมาระยะทางห่างจากจังหวัดนครราชสีมาประมาณ 75 กิโลเมตร มีพื้นที่ทั้งหมด 6 ตารางกิโลเมตร (3,750 ไร่) 
ลักษณะภูมิประเทศ.
ลักษณะภูมิประเทศโดยทั่วไปของเทศบาลตำบลโนนแดง มีสภาพพื้นที่เป็นที่ราบ ไม่มีภูเขา 
การแบ่งเขตการปกครอง.
หมู่บ้านที่ยู่ในเขตสุขาภิบาลทั้งหมด 8 หมู่บ้าน ได้แก่
กวินทร์ ธรรมสัจจานันท์

กวินทร์ ธรรมสัจจานันท์ (ชื่อเล่น: ตอง เกิดวันที่ 26 มกราคม พ.ศ. 2533) เป็นอดีตนักฟุตบอลชาวไทย โดยเล่นในตำแหน่งผู้รักษาประตู
กวินทร์ ได้มาร่วมทีมกับเอสซีจี เมืองทอง ยูไนเต็ด เมื่อปี พ.ศ. 2551 ซึ่งปีนั้น เมืองทอง ยูไนเต็ดได้เลื่อนชั้นมาเล่นในไทยพรีเมียร์ลีก กวินทร์สามารถแสดงทักษะจนได้เป็นแชมป์ฟุตบอลไทยลีกครั้งแรกของสโมสร กวินทร์สามารถเล่นตำแหน่งผู้รักษาประตูได้ดีกับสโมสร ทำให้ได้เล่นเป็นผู้รักษาประตูอย่างเต็มตัว
พ.ศ. 2556 ได้เปลี่ยนชื่อจาก "กวิน" มาเป็น "กวินทร์" จากคำแนะนำของพระมหาวุฒิชัย วชิรเมธี ภายหลังจากประสบเคราะห์ได้รับบาดเจ็บอยู่บ่อยครั้ง
ในปี พ.ศ. 2557 ได้รับแต่งตั้งจากเกียรติศักดิ์ เสนาเมือง หัวหน้าผู้ฝึกสอนทีมชาติไทย ให้เป็นกัปตันทีมชุดเอเชียนเกมส์ 2014 ที่เมืองอินช็อน ประเทศเกาหลีใต้ รวมถึงเป็นผู้ถือธงชาติไทยนำหน้าคณะนักกีฬาไทยในพิธีเปิดเอเชียนเกมส์ครั้งนั้น และในปลายปีเดียวกัน เขาได้เป็นกัปตันทีมชุดใหญ่ที่คว้าแชมป์เอเอฟเอฟ ซูซูกิ คัพ 2014 แทนที่อดุล หละโสะ ซึ่งบาดเจ็บที่หัวเข่า
กวินทร์ เป็นผู้เล่นชาวไทยคนแรกที่ได้เล่นในเบลเจียนเฟิสต์ดิวิชัน เอ เป็นการลงเล่นให้กับโอฮา เลอร์เวิน พบกับ เซอร์เคิ่ล บรูช เมื่อวันที่ 10 เมษายน พ.ศ. 2564 
กวินทร์ ประกาศแขวนถุงมือ ในวันที่ 17 มิถุนายน พ.ศ.2567 ด้วยวัย 34 ปี โดยนัดสุดท้ายของกวินทร์ คือ นัดชิงชนะเลิศไทยลีกคัพ ระหว่าง บีจี ปทุม ยูไนเต็ด พบกับเมืองทองยูไนเต็ด โดยเกมจบลงด้วยชัยชนะของบีจีปทุมที่ 1–0
โฮร์น

โฮร์น  เป็นเมืองทางตะวันตกของประเทศเนเธอร์แลนด์ ในจังหวัดนอร์ทฮอลแลนด์ ตั้งอยู่บนอ่าวเอเซลเมร์ ห่างจากเมืองอัมสเตอร์ดัมไปทางเหนือ 35 กิโลเมตร ได้รับยกสถานะเป็นเมืองเมื่อปี ค.ศ. 1357 เมืองมีประชากร 70,681 คน (30 พฤศจิกายน ค.ศ. 2010) มีพื้นที่เมือง 52.49 กม² (เป็นพื้นที่น้ำ 32.62 กม²)
เป็นตลาดการเกษตรที่สำคัญ มีประตูเมือง 2 แห่ง สร้างขึ้นในคริสต์ศตวรรษที่ 16 รวมทั้งป้อมปราการ เป็นสถานที่เกิดของวิลเลิม สเคาเติน นักเดินเรือที่อ้อมแหลมฮอร์นในทวีปอเมริกาใต้เป็นคนแรก และตั้งชื่อแหลมตามชื่อของเมืองนี้ อาเบิล ตัสมัน นักสำรวจชาวดัตช์ที่เดินเรือไปพบเกาะแทสเมเนียในทวีปออสเตรเลียก็เกิดเมืองนี้เช่นกัน
โฮฟด์ดอร์ป

โฮฟด์ดอร์ป (มีความหมายว่าหมู่บ้านใหญ่) เป็นเมืองในนครบาลฮาร์เลมเมอร์เมร์ ในจังหวัดนอร์ทฮอลแลนด์ ในประเทศเนเธอร์แลนด์ ในปี ค.ศ. 2009 มีประชากร 73,000 คน เมืองก่อตั้งเมื่อปี ค.ศ. 1853 หลังจากที่ระบายน้ำออกจากฮาร์เลมเมอร์เมร์แล้ว
ฮาร์เลมเมอร์เมร์

ฮาร์เลมเมอร์เมร์  เป็นเทศบาลในจังหวัดนอร์ทฮอลแลนด์ของประเทศเนเธอร์แลนด์ เป็นที่ลุ่มที่เกิดจากการผันน้ำทะเลออกมาก่อนในคริสต์ศตวรรษที่ 19 ชื่อของเมืองมีความหมายว่า "ทะเลสาบแห่งฮาร์เลม" 
เมืองสำคัญของฮาร์เลมเมอร์เมร์คือโฮฟด์ดอร์ป มีประชากร 70,030 คน เป็นเมืองที่เติบโตอย่างรวดเร็ว นอกจากนี้ยังมีเมืองนิวเฟนเนปและเมืองบัดฮูเฟอดอร์ปที่ขยายตัวรวดเร็วเช่นกัน ท่าอากาศยานอัมสเตอร์ดัมสคิปโฮล ท่าอากาศยานหลักของประเทศตั้งอยู่ในเขตเทศบาลฮาร์เลมเมอร์เมร์เช่นกัน
สุรทิน พิมานเมฆินทร์

พันตำรวจโท สุรทิน พิมานเมฆินทร์ (เกิด 19 สิงหาคม พ.ศ. 2494) อดีตสมาชิกสภาผู้แทนราษฎรจังหวัดอุดรธานี 3 สมัย
ประวัติ.
สุรทิน เกิดวันที่ 19 สิงหาคม พ.ศ. 2494 เป็นบุตรของนายทองอินทร์ กับนางบุญชู จบการศึกษารัฐประศาสนศาสตรบัณฑิต จากโรงเรียนนายร้อยตำรวจ
การทำงาน.
สุรทินเข้ารับราชการตำรวจหลังจากจบการศึกษาจากโรงเรียนนายร้อยตำรวจ ต่อมาได้ลาออกมาทำงานการเมืองและได้รับเลือกตั้งเป็นสมาชิกสภาผู้แทนราษฎรจังหวัดอุดรธานีสังกัดพรรคความหวังใหม่ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 ต่อมา ทางการประเทศลาวจับกุมและคุมขังในเรือนจำโพนต้อง นครเวียงจันทน์ ประเทศลาว ในข้อหาเป็นจารชนของฝ่ายรัฐบาลไทย เพื่อสอดแนมหาข่าวกรองภายในสาธารณรัฐประชาธิปไตยประชาชนลาว เมื่อวันที่ 29 มีนาคม พ.ศ. 2543 และได้ออกจากเรือนจำเมื่อเดือนธันวาคม พ.ศ. 2545
ต่อมา พ.ต.ท. สุรทิน ได้ลงสมัครรับเลือกตั้งอีกครั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 ได้รับเลือกตั้งในสังกัดพรรคพลังประชาชน และในปี พ.ศ. 2554 ได้รับเลือกตั้งเป็นสมัยที่ 3 ในสังกัดพรรคเพื่อไทย ในปี พ.ศ. 2555 พ.ต.ท. สุรทิน สนับสนุนบุตรสาวสมัครรับเลือกตั้งนายกองค์การบริหารส่วนจังหวัดอุดรธานี แข่งขันกับนายวิเชียร ขาวขำ อดีต ส.ส.พรรคเพื่อไทย
พ.ต.ท. สุรทิน พิมานเมฆินทร์ มีบทบาทเป็นแกนนำในกลุ่มแนวร่วมประชาธิปไตยต่อต้านเผด็จการแห่งชาติ
โอลีฟส์

โอลีฟส์  กลุ่มศิลปินหญิงจากสังกัด จีเอ็มเอ็ม แกรมมี่ ซึ่งมีผลงานแรกก่อนจะเป็นวงก็คือ ร่วมร้องเพลง 'หอม' ของ ไอซ์ ศรัณยู ก่อนที่จะมีเพลงสร้างชื่ออย่าง 'ยังโสด' 
ผลงาน.

 ออนไลน์
ยูแอนด์ไอ (เพลงเลดีกากา)

ยูแอนด์ไอ  เป็นเพลงโดยศิลปินอเมริกันเลดีกากา จากสตูดิโออัลบั้มบอร์นดิสเวย์ เขียนโดยเลดีกากา ผลิตโดย เลดี้ กาก้าและโรเบิร์ต จอห์น ถูกเปิดตัวครั้งแรกเดือนเมษายน 2554 มิวสิกวิดีโอปล่อยในวันที่ 17 สิงหาคม 2011 แต่ในความเป็นจริงเลดี้ กาก้ามีกำหนดจะปล่อยมิวสิกวิดีโอในวันที่ 18 สิงหาคม 2011 แต่รูปภาพจากวิดีโอเพลงของเธอถูกเผยแพ่ในอินเทอร์เน็ตเป็นจำนวนมาก เธอจึงโกรธมากเลยปล่อยวิดีโอเร็วก่อนกำหนด
มิวสิกวิดีโอ.
ฉากเริ่มที่กาก้าเดินจากนิวยอร์กเพื่อไปเนบราสก้าเป็นการสะท้อนถึงอดีตที่เธอกำลังมองอนาคตของเธอ กาก้าในชุดแบบ bionic อยู่ในทางที่จะไป Nebraska เพื่อจะกลับไปหา Luc ไม่ว่าเธอจะต้องเสี่ยงขนาดไหนเธอก็จะเดินไป ฉากรถไอศครีมและกาก้าล้มลงบนถนนขณะถือตุ๊กตาก็คือ เธอจะไม่ยึดติดกับอดีตสมัยเธอเป็นเด็กที่ถูกรังแกอีกต่อไป เพราะตอนนี้เธอมีความรักที่มันจะอยู่กับเธอตลอดไปและตลอดกาล ต่อมากาก้าในผมสีน้ำตาลนั่นคือกาก้าสมัยช่วงเป็น Stefani ก่อนอัลบั้ม The fame สมัยที่เธอยังอยู่กับ Luc จากนั้นเริ่มความสู่ช่วง The Fame โดย Luc (ในร่างนักวิทยาศาสตร์) พยายามเปลี่ยนกาก้าซึ่งอยู่ในร่างของเงือก เพราะเธอเริ่มอยู่กับครึ่งนึงในโลกแห่งความจริง และอีกครึ่งในโลกจินตนาการ (จาก twitter ที่กาก้าเคยบอกว่า Yüyi is between half reality and half fantasy)
ฉากตัดมาที่โรงนา น่าจะหมายถึง Luc เคยร้องเพลงต่างๆให้เธอฟัง แล้วตอนนี้กาก้ากลับมาร้องเพลงนี้ เพื่อจะขอให้เค้ากลับมาหาเธอ (ในเพลงจะมีท่อนที่บอกว่า On my birthday you sang me a heart of gold with a guitar humming and no clothes) ถึงตอนนี้ Luc พร้อมที่จะยอมรับเธอดั่งที่เธอเป็นนางเงือกที่อยู่ในครึ่งแห่งความจริง ครึ่งแห่งจินตนาการแล้ว โดยให้เห็นเป็นครึ่งมนุษย์ ครึ่งปลา จะเห็นว่า Luc รับเธอได้ก็เพราะในฉากที่นักวิทยาศาสตร์ ที่แทนตัว Luc มีเซ็กส์กับกาก้าที่เป็นเงือก ตอนนี้กาก้ายอมทำทุกอย่างเพื่อ Luc ตราบเท่าที่เธอยังสามารถเป็นตัวเธอเองเวลาอยู่กับเค้าได้อยู่ และเค้ายอมรับตรงนี้ได้ โดยจะเห็นได้จากเธอยอมเดินจาก New York เพื่อมาหา Luc โดยยังคงใส่ชุดแปลกประหลาดที่เป็นตัวเธอนั่นเอง
ฉากต่อมาเป็น Jo กับกาก้าที่ทุ่งข้าวโพดกับเปียโน หมายถึงกาก้าที่อยู่ตัวคนเดียว กำลังค้นหาตัวเอง ทั้งในฉากที่ Jo สูบบุหรี่และดื่มวิสกี้อย่างหนัก กาก้ายอมไปกับ Jo นั่นหมายถึงเธอรักตัวเธอเอง เธอยอมรับตัวเธอเอง และเธอก็เรียนรู้ว่าจะรักใคร และฉากกลับมาที่นักวิทยาศาสตร์ที่มีกาก้าอยู่ในหลอดแก้วพร้อมเทน้ำใส่ในหลอดนั้นหมายถึง Luc พร้อมที่จะสนับสนุนเธอ แม้ว่าตอนนี้เธอจะอยู่ในโลกแห่งความเป็นจริงหรือจินตนาการ Luc อยู่เคียงข้างไม่ว่าเธอจะเป็นเงือก ซึ่งจะเห็นได้ว่าเขากอดจุบ และมีความสุขดูเป็นอันหนึ่งอันเดียวกัน เพราะต่างยอมรับซึ่งกันและกันแล้ว ซึ่งกาก้าเคยบอกว่า ถ้าจะเป็นแฟนของเธอนั้น จะต้องยอมรับในสิ่งที่ตัวเธอเป็นให้ได้ และในท้ายสุด Luc ก็ทำได้ ที่กาก้ารัก Luc ได้อีกครั้งนั้นก็เพราะความรักที่เธอมีต่อตัวเอง (ในฉาก Jo และกาก้าในทุ่งข้าวโพด) ท้ายสุด กาก้าและ Luc ก็จบแบบมีความสุข พวกเขามีกันและกัน ไม่พยายามเปลี่ยนแปลงกัน และได้แต่งงานกัน 
รายชื่อเพลง.
<templatestyles src="Col-float/styles.css" />
Digital download
CD single
UK 7" picture disc
<templatestyles src="Col-float/styles.css" />
Yoü and I – The Remixes
ชาร์ต.
<templatestyles src="Col-begin/styles.css"/>
แท็กซี่ (วงดนตรี)

แท็กซี่ เป็นกลุ่มศิลปินเพลงร็อกจากจีเอ็มเอ็ม แกรมมี่ มีผลงานเพลงในช่วงระหว่างปี พ.ศ. 2544 - 2549 โดยสมาชิกในวง 4 คนประกอบไปด้วย ระหัส ราชคำ (กบ) - ตำแหน่งร้องนำและกีตาร์ , อมรเทพ กิติลาภ (แป๋ม) - กีตาร์ , อาคม นุชนิล (เอก) - กีตาร์เบส และ จินตกร สุวรรณหงส์ (โอ๋) - กลอง 
วงแท็กซี่ มีผลงานเพลงที่โด่งดังเช่นเพลง "น่านี่น่าว" , "ร้องไห้ทำไม", "อรวรรณ", "นางฟ้ากับควาย" และมีเพลงที่สร้างชื่อเสียงให้กับวงอย่างมากคือเพลง "คิดถึงฉันไหมเวลาที่เธอ..." โดยชื่อของวงแท็กซี่ มาจากการตั้งชื่อให้โดย ฉ่าย สมชัย ขำเลิศกุล และมีผลงานสตูดิโออัลบั้มทั้งหมด 5 ชุด และมีอัลบั้มพิเศษ 1 ชุด ก่อนที่สมาชิกจะแยกวงกันไปในปี พ.ศ. 2549
หลังจากแยกวง ระหัส ราชคำ หรือ กบ นักร้องนำและมือกีตาร์ได้ไปเป็นศิลปินเดี่ยวมีผลงานเพลงกับค่ายจีนี่เรคอร์ดส และค่ายอัพจี ส่วนอาคม นุชนิล หรือ เอก มือเบส ได้เข้าร่วมวงฟาเรนไฮธ์ และ เล่นแบ็คอัพให้กับ อัสนี วสันต์ แล้วยังได้ออกผลงานเดี่ยวเป็นอีพี 1 ชุด
ประวัติ.
วงแท็กซี่ได้ออกอัลบั้มชุดแรก "Taxi" ในปี พ.ศ. 2544 โดยมีเพลงดังอย่าง "ร้องไห้ทำไม" และ "นานี่น่าว"
ต่อมาในปี พ.ศ. 2545 ได้ออกอัลบั้มชุดที่ 2 "ท-0002" มีเพลงดังอย่าง "นางฟ้ากับควาย" และ "โกรธไม่ลง"
ปี พ.ศ. 2546 ได้ออกอัลบั้มชุดที่ 3 "Full Option" มีเพลงดังอย่าง "ก้อนเนื้อที่ยังรักเธอ", อรวรรณ, hey hey และรวมถึงเพลงดังตลอดกาล และกลายเป็นเพลงประจำวงแท็กซี่ในเวลาต่อมาอย่าง "คิดถึงฉันไหมเวลาที่เธอ..." ซึ่งมิวสิกวิดีโอเพลงนี้ได้ แพท - ณปภา ตันตระกูล มาเป็นนางเอก และทำให้แพทกลายเป็นที่รู้จักในวงการบันเทิงในเวลาต่อมา อีกทั้งเมื่อจีเอ็มเอ็ม แกรมมี่ นำมิวสิกวิดีโอเพลงนี้มาอัปโหลดลงในช่องยูทูบของจีเอ็มเอ็ม แกรมมี่เอง ก็เป็นเพลงที่เผยแพร่จริงก่อนการก่อตั้งยูทูบเพลงแรกในประเทศไทยที่สามารถทำยอดผู้รับชมได้มากกว่า 100 ล้านวิว ซึ่งเป็นเครื่องพิสูจน์ได้ว่าแม้กาลเวลาจะผ่านไปนานเท่าไหร่ก็ตาม ก็ไม่ได้ทำให้ความนิยมของเพลงนี้ลดลงไปเลย
ปี พ.ศ. 2547 ได้ออกอัลบั้มชุดที่ 4 "2548" มีเพลงดังอย่าง "หากตอนนี้เธอยังไม่เกิด" "แค่นั้นเอง" และ "ไม่ใช่หนุมาน"
ปี พ.ศ. 2548 ได้ออกอัลบั้มชุดที่ 5 ซึ่งเป็นอัลบั้มชุดสุดท้ายของวง มีเพลงดังอย่าง "ไม่หล่อขอแฟน" และ "รักเธอคนเดียว"
ผลงาน.
อัลบั้ม เปิดประทุน สังกัดจีราฟเรคอร์ดส.
01 จากคนเลวที่รักเธอ
02 เหลือเธอคนเดียว
03 นางฟ้ากับควาย
04 Hey Hey
05 เธอรักฉันไหม
06 ร้องไห้ทำไม
07 ก้อนเนื้อที่ยังรักเธอ
08 ขอชาติหนึ่ง
09 โกรธไม่ลง
10 ช่างเถอะคนงาม
11 ไม่เอาไม่ยอม
12 คิดถึงฉันไหมเวลาที่เธอ...
ผลงานเดี่ยว.
กบ แท็กซี่
มุกห์ตารัน บีบี

มุกห์ตารัน บีบี  หรือที่ปัจจุบันรู้จักกันในชื่อ มุคตาร มัยน์  เกิดเมื่อราวปี พ.ศ. 2515 เป็นหญิงชาวปากีสถานจากหมู่บ้านมีร์วาลา ในแถบชนบทของเคาน์ตีเทห์สีล อำเภอมูซัฟฟาร์กัรฮ์ในปากีสถาน มุคตาร มัยน์เป็นเหยื่อของการรุมโทรมตามคำสั่งของปัญจญัติราช (สภาชนเผ่า) ของเผ่ามาสโตยบาลูจญซึ่งร่ำรวยกว่าและมีอำนาจมากกว่าเมื่อเทียบกับเผ่าตาตลาในพื้นที่นั้น โดยธรรมเนียมแล้ว หญิงชนบทจะถูกคาดหวังว่าจะทำอัตวินิบาตกรรมหลังจากเกิดเหตุการณ์เช่นนี้ขึ้น แต่เธอกลับลุกขึ้นสู้และติดตามคดี ซึ่งได้รับการหยิบยกขึ้นมาโดยสื่อต่างประเทศหลายสำนัก อันเป็นการสร้างแรงกดดันแก่รัฐบาลปากีสถานและตำรวจให้ติดตามคดีข่มขืนดังกล่าว ท้ายที่สุดแล้วคดีถูกนำขึ้นพิจารณาในศาล และผู้ลงมือถูกจับกุม แจ้งข้อหาและพิสูจน์ว่ามีความผิด แต่ศาลอุทธรณ์กลับคำตัดสินดังกล่าว ศาลสูงสุดปากีสถานในภายหลังประกาศว่าผู้ถูกกล่าวหาเกือบทุกคนไม่มีความผิดยกเว้นเพียงคนเดียวเท่านั้น มุคตารที่กำลังต่อสู้ทางกฎหมายในปากีสถานและทำให้เธอเสี่ยงต่ออันตรายอย่างต่อเนื่อง แต่ถึงกระนั้น เธอได้ริเริ่มองค์การสวัสดิการสตรีมุคตาร์ มัยน์ เพื่อช่วยสนับสนุนและให้การศึกษาแก่สตรีและเด็กหญิงชาวปากีสถาน และเป็นผู้ให้การสนับสนุนด้านสิทธิสตรีอย่างเปิดเผย
ตามข้อมูลจากหนังสือพิมพ์เดอะนิวยอร์กไทมส์ มุคตาร มัยน์ พร้อมด้วยเพื่อน เพื่อนร่วมงานและครอบครัวของเธออยู่ในความเสี่ยงใหญ่หลวงจากความรุนแรงโดยเจ้าศักดินาท้องถิ่น และรัฐบาลปากีสถาน ด้านพลเอกเปอร์เวซ มูชาร์ราฟ อดีตประธานาธิบดีปากีสถาน ได้ยอมรับในบล็อกส่วนตัวของเขาว่า เขาสั่งจำกัดการเคลื่อนไหวของเธอในปี พ.ศ. 2548 เนื่องจากเขาเกรงว่าผลงานของเธอและชื่อเสียงของมันอาจทำลายภาพลักษณ์ในเวทีนานาชาติของปากีสถาน
ฐิติมา ฉายแสง

ฐิติมา ฉายแสง (เกิด 13 พฤศจิกายน พ.ศ. 2503) ชื่อเล่น เปิ้ล ปัจจุบันดำรงตำแหน่งสมาชิกสภาผู้แทนราษฎรจังหวัดฉะเชิงเทรา สังกัดพรรคเพื่อไทย อดีตโฆษกประจำสำนักนายกรัฐมนตรี อดีตเลขานุการรัฐมนตรีว่าการกระทรวงคมนาคม อดีตรองเลขาธิการนายกรัฐมนตรีฝ่ายการเมือง และเป็นน้องสาวของจาตุรนต์ ฉายแสง
ประวัติ.
ฐิติมา ฉายแสง มีชื่อเล่นว่า เปิ้ล เกิดเมื่อวันที่ 13 พฤศจิกายน พ.ศ. 2503 ที่ตำบลหน้าเมือง อำเภอเมืองฉะเชิงเทรา จังหวัดฉะเชิงเทรา เป็นบุตรสาวของนายอนันต์ และนางเฉลียว ฉายแสง เป็นน้องสาวของนายจาตุรนต์ ฉายแสง อดีตรักษาการหัวหน้าพรรคไทยรักไทย และนายวุฒิพงศ์ ฉายแสง อดีตรัฐมนตรี ปัจจุบันสมรสกับปรีชา บุณยกิดา มีบุตร 2 คน
ฐิติมา ฉายแสง สำเร็จการศึกษาจากโรงเรียนเตรียมอุดมศึกษา ระดับปริญญาตรี ด้านศึกษาศาสตร์ จากมหาวิทยาลัยศิลปากร ระดับปริญญาโท ด้านบริหารธุรกิจ และด้านบริหารรัฐกิจ จากมหาวิทยาลัยเซาท์อีสเทอร์น ประเทศสหรัฐอเมริกา
การทำงาน.
ฐิติมา ฉายแสง เคยทำงานเป็นผู้เชี่ยวชาญประจำตัวนายจาตุรนต์ ฉายแสง ต่อมาได้เข้าสู่งานการเมืองโดยการสมัครรับเลือกตั้งเป็นสมาชิกสภาผู้แทนราษฎร จังหวัดฉะเชิงเทรา เขต 1 ในปี พ.ศ. 2548 สังกัดพรรคไทยรักไทย และได้รับแต่งตั้งเป็นโฆษกคณะกรรมาธิการการพาณิชย์ สภาผู้แทนราษฎร ต่อจากนั้นในการเลือกตั้ง พ.ศ. 2550 สังกัดพรรคพลังประชาชน ได้รับเลือกตั้งในพื้นที่เดิม และได้รับแต่งตั้งเป็นรองประธานคณะกรรมาธิการการต่างประเทศ รวมถึงมีบทบาทในการอภิปรายในสภา จนกระทั่งได้รับฉายาจากนายประมวล เอมเปีย ส.ส.ชลบุรี พรรคประชาธิปัตย์ ว่า "นางมารร้าย"
ในวันที่ 17 กุมภาพันธุ์ พ.ศ. 2553 นางฐิติมา ฉายแสง เข้าร่วมการชุมนุม กับกลุ่ม นปช.
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ฐิติมาได้ลงสมัครรับเลือกตั้งในพื้นที่เดิม สังกัดพรรคเพื่อไทย แต่ไม่ได้รับเลือกตั้ง โดยแพ้ให้กับ ดร.บุญเลิศ ไพรินทร์ จากพรรคประชาธิปัตย์ ต่อมาได้รับแต่งตั้งเป็นโฆษกประจำสำนักนายกรัฐมนตรี ในรัฐบาลของนางสาวยิ่งลักษณ์ ชินวัตร จากนั้นได้รับแต่งตั้งเป็นรองเลขาธิการนายกรัฐมนตรีฝ่ายการเมือง แต่ยังคงปฏิบัติหน้าที่ในฐานะโฆษกประจำสำนักนายกรัฐมนตรีเช่นเดิม
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ฐิติมาได้ลงสมัครรับเลือกตั้ง สังกัดพรรคไทยรักษาชาติ แต่พรรคถูกยุบเสียก่อน จึงทำให้เธอหมดสิทธิ์ในการลงเลือกตั้ง จึงลงพื้นที่ช่วยหาเสียงให้นายกิตติชัย เรืองสวัสดิ์ ผู้สมัคร ส.ส. เขต 1 ฉะเชิงเทรา พรรคอนาคตใหม่ โดยให้สัมภาษณ์ว่า เพราะพรรคอนาคตใหม่ มีจุดยืนประชาธิปไตยที่แน่วแน่ ประกอบกับพื้นที่ที่ผู้สมัครของพรรคอนาคตใหม่ลงสมัครเป็นเขตพื้นที่เมือง ซึ่งมีนักศึกษาเยอะ วัยรุ่นเยอะ มีมหาวิทยาลัย มีโรงเรียนใหญ่ๆ หลายแห่ง ซึ่งเป็นกลุ่มคนที่มีแนวโน้มที่จะเลือกพรรคอนาคตใหม่ เพราะเป็นเหมือนตัวแทนของคนรุ่นใหม่ 
ฐิติมากลับเข้าพรรคเพื่อไทยในเวลาต่อมา
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ฐิติมาได้ลงสมัครรับเลือกตั้งในพื้นที่เดิม สังกัดพรรคเพื่อไทย และได้รับเลือกตั้งอีกครั้งในรอบ 12 ปี
เรืองเดช สุพรรณฝ่าย

เรืองเดช สุพรรณฝ่าย (เกิด 17 กรกฎาคม พ.ศ. 2491) เป็นบุคคลล้มละลาย อดีตสมาชิกสภาผู้แทนราษฎรจังหวัดขอนแก่น อดีตประธานสภาวัฒนธรรมภาคตะวันออกเฉียงเหนือ อดีตประธานสภาวัฒนธรรมจังหวัดขอนแก่น อดีตประธานสันนิบาตมูลนิธิจังหวัดขอนแก่น อดีตที่ปรึกษารัฐมนตรีช่วยว่าการกระทรวงศึกษาธิการ (จำลอง ครุฑขุนทด) อดีตที่ปรึกษารัฐมนตรีว่าการกระทรวงเกษตรและสหกรณ์ (สรอรรถ กลิ่นประทุม) 
อีกทั้งเป็นแกนนำแนวร่วมประชาธิปไตยต่อต้านเผด็จการแห่งชาติจังหวัดขอนแก่น ร่วมกับไชยา สิมมา โดยบทบาทสำคัญคือเป็นแกนนำในการตรวจรถไฟและรถยนต์ที่เข้าสู่กรุงเทพโดยเฉพาะรถยนต์และรถไฟที่มีทหารอยู่ภายใน และห้ามไม่ให้ออกจากจังหวัด
ประวัติ.
ด้านชีวิตส่วนตัว สมรสกับนางปราณี สุพรรณฝ่าย นายกเทศมนตรีตำบลชนบถวิบูลย์ อำเภอชนบท จังหวัดขอนแก่น และเป็นบุคคลล้มละลาย เช่นเดียวกับเขา
ศึกษาศาสตรมหาบัณฑิต สาขาการบริหารการศึกษา จากมหาวิทยาลัยขอนแก่น
ดวงแข อรรณนพพร

ดวงแข อรรณนพพร (เกิด 2 ตุลาคม พ.ศ. 2505) เป็นนักการเมืองสตรีชาวไทย ปัจจุบันดำรงตำแหน่งเป็นรองนายกองค์การบริหารส่วนจังหวัดขอนแก่น คนที่หนึ่ง (วัฒนา ช่างเหลา) อดีตสมาชิกสภาผู้แทนราษฎรจังหวัดขอนแก่น อดีตสมาชิกวุฒิสภาจังหวัดขอนแก่น
ประวัติ.
ดวงแข เกิดเมื่อวันที่ 2 ตุลาคม พ.ศ. 2505 ที่ตำบลหนองมะเขือ อำเภอพล จังหวัดขอนแก่น ด้านครอบครัวสมรสกับพงศกร อรรณนพพร อดีตรัฐมนตรีช่วยว่าการกระทรวงศึกษาธิการ มีบุตร-ธิดา 5 คน คือ
สำเร็จการศึกษาระดับประถมศึกษาจากโรงเรียนเมืองพลพิทยาคม ระดับปริญญาตรีครุศาสตรบัณฑิต สาขาวิทยาศาสตร์ทั่วไป วิทยาลัยครูสวนสุนันทา ระดับปริญญาโทศิลปศาสตรมหาบัณฑิต สาขารัฐศาสตร์โครงการการจัดการทางการเมือง จากมหาวิทยาลัยรามคำแหง
ภาวะไม่มีการสร้างของระบบท่อมุลเลอเรียน

ภาวะไม่มีการสร้างของระบบท่อมุลเลอเรียน  เป็นความผิดปกติแต่กำเนิดชนิดหนึ่งซึ่งเกิดกับผู้หญิง ผู้ป่วยจะมีการเจริญของระบบท่อมุลเลอเรียนที่ไม่สมบูรณ์ ทำให้ไม่มีการเจริญของมดลูก ท่อนำไข่ และช่องคลอดส่วนบน โรคนี้เป็นสาเหตุที่พบบ่อยที่สุดเป็นอันดับ 2 ของภาวะไม่มีประจำเดือนแบบปฐมภูมิ (ไม่เคยมีประจำเดือนเลยตั้งแต่แรก) รองจากภาวะต่อมเพศล้มเหลว (เช่นที่พบในกลุ่มอาการเทอร์เนอร์) ภาวะนี้เรียกอีกอย่างว่ากลุ่มอาการเมเยอร์-รอคิแทนสกี-คุสท์เนอร์-เฮาเซอร์ หรือ กลุ่มอาการ MRKH  ตามชื่อของ ออกัสต์ ฟรานซ์ โจเซฟ คาร์ล เมเยอร์, คาร์ล เฟรเฮอร์ ฟอน รอคิแทนสกี, เฮอร์มันน์ คุสท์เนอร์ และ จอร์จ อังเดร เฮาเซอร์
สาเหตุ.
สาเหตุของภาวะนี้ยังไม่เป็นที่ทราบแน่ชัด มีการศึกษาเกี่ยวกับยีนหลายตัวเพื่อหาว่าโรคนี้อาจเป็นโรคทางพันธุกรรมหรือไม่ แต่ยังไม่พบปัจจัยโดดปัจจัยใดที่เป็นสาเหตุของโรคนี้ ทราบแต่เพียงว่าเกิดขึ้นที่ความผิดปกติการเจริญของระบบท่อมุลเลอเรียน ซึ่งจะเจริญเป็นท่อนำไข่ มดลูก และส่วนบนของช่องคลอด อวัยวะเหล่านี้เป็นอวัยวะที่พบในกลุ่มอาการ MRKH จึงทำให้เชื่อว่าความผิดปกติของการเจริญของระบบท่อมุลเลอเรียนเป็นสาเหตุของโรคนี้
ปัญจายตีราช

ปัญจายตีราช (อักษรโรมัน: panchayati raj) เป็นระบบการเมืองเอเชียใต้ ซึ่งส่วนใหญ่พบในอินเดีย ปากีสถาน และเนปาล "ปัญจายตี" มีความหมายตามตัวอักษรว่า ที่ประชุม (อยต) ซึ่งประกอบด้วยผู้อาวุโสที่มีสติปัญญาและได้รับความเคารพนับถือจำนวนห้าคน (ปญฺจ) ที่เลือกและได้รับการยอมรับโดยชุมชนหมู่บ้าน แต่เดิมแล้ว ที่ประชุมนี้มีหน้าที่ตัดสินข้อพิพาทระหว่างบุคคลกับหมู่บ้าน รัฐบาลอินเดียสมัยใหม่มีกลไกบริหารแบบกระจายอำนาจจำนวนมากไปถึงระดับหมู่บ้าน โดยให้อำนาจปัญจายตีหมู่บ้านที่ได้รับเลือกเข้ามา
ปัญจายตีราชเป็นระบบการปกครองโดยมีปัญจายตีหมู่บ้านเป็นหน่วยพื้นฐานของการบริหาร แบ่งออกได้เป็นสามระดับ ได้แก่ หมู่บ้าน เขต (block) และอำเภอ
คำว่า "ปัญจายตี" เป็นคำที่ค่อนข้างใหม่ เพิ่งจะถือกำเนิดขึ้นระหว่างการปกครองของอังกฤษ "ราช" ตามตัวอักษรหมายถึงการปกครองหรือรัฐบาล มหาตมา คานธีสนับสนุนปัญจายตี อันเป็นรูปแบบกระจายอำนาจของรัฐบาลซึ่งหมู่บ้านแต่ละแห่งรับผิดชอบต่อกิจการของตนเอง ดังที่เป็นรากฐานของระบบการเมืองอินเดีย 
ปัญจายตีได้รับการยอมรับโดยรัฐบาลรัฐในช่วงคริสต์ศตวรรษ 1950 และ 1960 เมื่อมีการผ่านกฎหมายสถาปนาปัญจายตีในหลายรัฐ นอกจากนี้ยังพบการสนับสนุนในรัฐธรรมนูญอินเดีย ด้วยการแก้ไขเพิ่มเติมรัฐธรรมนูญครั้งที่ 73 ในปี พ.ศ. 2535 เพื่ออำนวยความสะดวกแก่แนวคิดดังกล่าว รัฐบัญญัติแก้ไขเพิ่มเติมรัฐธรรมนูญ พ.ศ. 2535 ยังมีส่วนที่กล่าวถึงข้อกำหนดสำหรับการมอบอำนาจการปกครองและหน้าที่แก่ปัญจายตีทั้งในการเตรียมแผนการพัฒนาเศรษฐกิจและความยุติธรรมทางสังคมและการนำไปปฏิบัติที่เกี่ยวข้องกับยี่สิบเก้าหัวข้อที่บรรจุในหมายกำหนดที่สิบเอ็ดของรัฐธรรมนูญ